Faxismoak eraildako 36ko militanteen bigarren heriotza

Hainbat talde soziopolitiko historikoen zein herri mugimenduen hamarkadetako lan eskerga eta ahaztuaren bidez, «Oroimen historikoa» gure jendartean «modan» jartzen ari da azkenean. Denbora luzez gaiari jaramon handirik egin gabeko hainbat erakunde eta politikariren protagonismo nahia ekarri du. Protagonismo pertsonal eta politikoaren plataforma bilakatu da oroimen historikoa. Promozio pertsonal, politiko eta kasu batzuetan ekonomikorako bidea. Baita gaur egungo jarrera politikak zuritzeko tresna, garai bateko borrokak eta sakrifizioak egungo utzikeria eta uko egiteak justifikatzeko modua. Dena, errepresaliatutako militanteen oroimen soziopolitikoaren manipulazio lotsagarriaren bidez.

Oroimen historiko «zuri» eta «politikoki zuzena» eraikitzen da horrela, militanteen izaera independentista, iraultzailea, libertarioa, gorria ... ezkutatuz, egungo «askatasun demokratikoen», eta «garai berrien» izenean. Alegia, gaur egun daukagun «autonomia eta askatasunagatik», «bakeagatik»... hil zituztela militanteak. Beraien erailketak ez dira justiziarako eta beraien borreroak eraikitako sistema kapitalista, ustel eta zapaltzailea borrokatzeko akuilua, baizik eta «adiskidetze eta bakezkoa egiteko» eredua.

Ezin «jan» militante horiek iraultza sozial eta nazional batean murgildurik zeudela, eta faxismo espainolak eta kapitalismoak, Eliza Katolikoaren laguntzaz, gerra bat piztu zutela Herri Iberikoen edozein aurrerapen sozial edo nazionala odolez itotzeko; ezin «jan» Espainiar Erresumaren erreformak Frankismo soziologikoaren eta bere botere egitura guztien irautea ekarri zuela; ezin «jan» Frankismoak gizateriaren krimen ugari burutu eta estatu terrorismoaren hamarkada luzeak inposatu zituela, eta PSOEk eta EAJ-PNVk bultzatutako 1977ko Amnistiaren legeak, inpunitatea ezarri zuela; ezin «jan» batzuek desitxuratu nahi duten Euskal Gatazka, egun ere, haren ondorioa zuzena dela; ezin «jan», finean, hildakoak beraien erakundeetako militanteak zirela...

Gauzak horrela militantea bi aldiz eraila izaten da. Aurrena duela 80 urte faxisten aldetik, eta urteak pasatuta, bigarren aldiz, batzuek antolatutako haren aldeko «omenaldi ekitaldietan», militantearen oroimen soziopolitikoa erabat desitxuratu eta manipulatua gertatzen denean.

Militanteek, familia biologikoaz gain, familia soziopolitiko bat dute, askotan beraiek militatzen zuten taldea bera. Baina ekitaldi horiek antolatzen dituzten talde politikoentzat, funtsezkoa da «omentzen» dituzten militante komunista, ekintzaile edo anarkistaren familia soziopolitikoari ahotsa ez ematea. Horretarako, oso baliagarria da ekitaldi instituzionaletan ahotsa ematea hildako militantearen senideei (kasu askotan, hildakoaren ideologiatik oso urruti egon daitezken senideak), familia soziopolitikoari kasurik ez egin, eta gero hildako militantearen ideologiaren irakurketa beraiek egin, ura beraien egungo ideologiaren eta jarrera politikoaren errotara ekartzeko. Gaur [uztailak 8], hori gertatu da Barrundian EAE-ANVko militantea izan zen Jose Plazerrekin.

Batzuek eta besteek ahanzten dute, kasualitatea balitz, Jose Plazerrek bere militantzia eman zuen alderdia, EAE-ANV, legez kanpo dagoela egun. Beraz, berak defenditutako ideologia, faxisten eskutik guardia zibilen fusilamendu pikete baten aurrean heriotza zigorra ekarri ziona, legez kanpo dagoela. Horrek hausnarketa sakona ekarri beharko luke haren aldeko omenaldia antolatu dutenengan, eta haren salaketa egin. Baina, jakina, batzuen «garai berrien» sinfoniak desitxuratzen du «anekdota» honek.

Ekintzaileen familia politikoak, hamarkadak daramatzagu eroritako gure militanteen oroimen soziopolitikoa gordetzen. Horregatik, hemen ere, bi gauzatxo aipatu nahi ditugu egun honetan. Bata, Eusko Indarrako gudariek, Jose Plazerren agindupean, Gipuzkoako Erretretan Izarraitzeko tontorrean kantatzen zuten kopla beraien ideologia aldarrikatuz:

«Euskadi libre ha de ser/ porque de ello tiene fama/ no nos mandan los curas/ ni tampoco las espadas./ Con el fusil en el monte/ con el porro?n en la tasca/ Nunca pierden el humor/ asi? son los de Accio?n Vasca». [Euskadik libre izan behar du/ horren ospea duelako/ ez gaituzte apaizek agintzen/ ezta ezpatek ere./ Fusilarekin mendian/ porroiarekin tabernan/ Ez dute sekula umorea galtzen/ hala dira Eusko Ekintzakoak].

Eta bestea, Ezker Abertzaleko Alderdi Historikoak 36ko gerraren aurrean Tierra Vasca-Eusko Lurra egunkarian, 1936ko abenduaren 10ean hartutako konpromisoa:

«Libre gelditu behar du Euzkadik, eta hilik gelditu behar du gure Aberrian sistema kapitalistak, zorigaitz eta eraso honen eta guztien eragile bakarra —ez gara errepikatzeaz nekatuko—... iraultzaile suhar eta erabakiak izango gara sistema kapitalista osoa desegin arte, hura errotik erauzi berriz kimatu ez dadin, gaizkiaren zuhaitz hori, langileen esplotazio bidegabea ematen duena eta beti eman duena fruitu, eta miseria kolektiboa eta orain pairatzen ari garen bezalako eraso basatiak, berdin Euzkadin nahiz gainontzeko nazioetan».

Hau da Jose Plazerren ideologiari egin nahi diogun gogorapen-omenaldia. «Zurikeria» guztien gainetik, Oroimen Historikoak gaur egungo borroken tresna behar du izan.


Baserritarren azoka bihar Urdulizen

Urdulizko Andramarien suziria datorren ostiralera arte piztuko ez den arren, herria jai giroan murgiltzen hasteko, baserritarren azoka antolatu dute larunbat honetan. Goiz osoan zehar, bertoko gaien lehiaketa, erakusketa eta salmenta (ortuariak, frutak, loreak, gaztak, txakolina, euskal pastela... ) egongo dira, Antzonekoa plazan. Gainera, arratsaldean, herriko futbol taldearen aurkezpen ekitaldia egingo dute, 17:00etan. Ohorezko mailako partida ere egongo da, Urduliz eta Sodupe aurrez aurre izango dituena.


Bakearen Museoak inoizko bisitari gehien hartu ditu 2017an

Danatara, 48.507 herritarrek bisitatu dute Gernika-Lumoko museoa 2017. urtean. Hain zuzen, iazkoagaz alderatuta, 4.901 gehiago izan dira museora bertaratutako lagunak. Hamaika ekintza antolatu zituzten iaz, eta 2018rako ere beste hainbat egitea aurreikusten dute.

Ron English artistaren ‘Guernica berriro imajinatzen’ erakusketa.

Urtero legez, munduko txoko ezberdinetatik iritsitako jendea izan da Bakearen Museoan. Araba, Bizkai eta Gipuzkoatik, esaterako, 9.356 pertsonak bisitatu dute museoa, eta espainiar estatutik, berriz, 11.654 lagunek. Europarrak 22.810 izan dira eta amerikarrak, aldiz, 3.250. Beste toki batzuetakoak ere izan dira: hain justu, 1.437.

Hala, 2017ari begira, balantze “oso positiboa” egin du museoak, eta nabarmendu du ekintza ugari antolatu izan dituela; hala nola, aldi baterako lau erakusketa, hiru erausketa bibliografiko, hainbat ikerketa bidai (Madril, Avila, Salamanca eta Parisera), nazioarteko hiru mintegi…

MemoriaLab ekimena ere gauzatu du Irun eta Madrilen. Azaldu duenez, “biolentziaz betetako gure iragan hurbilaren memoriaren eraikuntza soziala eraikitzeko herritarren parte hartzea sustatzen duten laborategi sortzaileak” dira horiek.

Halaber, hiru liburu berri ere argitaratu ditu museoak, eta bertako zuzendariaren munduko hainbat txokotan hitzaldiak eskaini ditu. Gainera, urteko domeka guztietan museorako sarrera doan eskaini dute, eta aurten ere hala izango dela nabarmendu dute.

Doako sarrera horrez gain, bestelako ekintzak ere prestatu dituzte: Eskolarteko Bakearen eta Ez Biolentziaren astea, nazioarteko mintegia, formakuntza saioa, bisita gidatu bereziak, aldi baterako erakusketak, museoa eta bonbardaketaren garaiko babesleku batera bisita gidatuak, egun berezietako ospakizunak, bi erakusketa bibliografiko, Museoa eskoletan programa…

Horiek eta askoz gehiago ekarriko du 2018an Bakearen Museoak; aurten, gainera, 20 urte beteko dituela gogorarazi du.


Astebururako derbya

4. jardunaldia. Etxarri Aranatz 0 - Lagunak 2Etxarrikoen lehen porrotaLarunbatean Etxarrik etxean Lagunak taldearen aurka jokatu zuen eta 0-2 galdu zuen neurketa. Etxarriarrek ongi jokatu zuten eta zerbait gehiago merezi izan zuten, baina arbitroaren jokaerak eta hutsegiteek ez zuten markagailuari buelta ematea posible egin. 4. jardunaldia. Altsasu 2- Beti Kozkor 1Altsasukoek beste garaipen batAltsasu 4. jardunaldian Beti Kozkorrekin neurtu zen eta ongi merezitako 3 puntu erdietsi zituen etxean. Partida polita eta bizia izan zen. Borroka eta lehia handiko neurketa izan zen. Ligako lehen 2 jardunaldiak galdu ostean, azken 2 garaipenek guztiz itxuraldatu dute Altsasukoen egoera.


Bezeroen erdiak Virgin markapekoak izango ditu Euskaltelek bost urte barru

Telefono konpainiak %6 igo nahi du emaitza gordina urtero datozen bost urteetan, eta 1.300 milioi euroren salmentak lortu 2025erako


Irrintzi plaza 2018-02-26

Astelehenero bezala, albiste ona Eneko Villegasek eman digu. Arantza Santesteban eta Irati Gorostidirekin "Euritan" dokumentalaren inguruan solastu gara, Uharteko arte garaikideko zentrotik Oskia Ugarte etorri zaigu eta Haur eta gaztetxoen kantari jaialdiei buruzko informazioa Amaia Domingezek ekarri digu. Irrati extrem, kirolen tartea zabaldu dugu Martin Juanenarekin, Irrintzia Oihane Venturak eskeini digu, Lapikoen artean Maren Aranburo sukaldariak Benezuelako errezeta bat ekarri digu. Euskadi gazteko Ainhoa Vitoriak abesti gaztea proposatu digu, Hagitz ongi tartea entzun, eta bukatzeko, Mikel Bujanda lankideak Punto de Vista zinemaldiko Garbiñe Ortega arduradun berriarekin solastu da Kulturarloan.


Elkarretaratzea egingo dute Miarritzeko hilketa matxista salatzeko

Harremantxok Pasaitarrei dei egin die igandean 13:00etan Antxoko Gure Zumardian izango den elkarretaratzearekin bat egin dezaten, urteko hirugarren hilketa matxista -Euskal Herrian, betiere- salatzeko. 77 urteko gizon batek 75 urteko emaztea tiroz hil zuen atzo Miarritzen (Lapurdi), gero bere buruaz beste eginez.


Eduardo Berizzo: 'Athleticen filosofiaren parte izan nahi dut'

Argentinarrak urtebeteko kontratua sinatu du talde zuri-gorriarekin, 2019ko ekainaren 30era arte, eta bost kideko lantaldea ekarri du berarekin batera.

Eduardo Berizzo Athleticeko entrenatzaile berriak aurkezpen prentsaurrekoa eman du ostegun arratsaldean, San Mameseko Jose Iragorri prentsa-aretoan, Josu Urrutia klubeko presidentea aldamenean zuela.

Teknikari argentinarrak urtebeteko kontratua sinatu du talde zuri-gorriarekin, 2019ko ekainaren 30era arte, eta bost kideko lantaldearekin batera heldu da: Ernesto Marcucci, Pablo Fernández, Carlos Kisluk, Roberto Bonano eta Mariano Uglessich.

Bere lehendabiziko adierazpenetan, entrenatzaile zuri-gorri berriak azaldu du zerk bultzatu duen Athleticen eskaintza onartzera: "Nire desioa zen taldea, estadioa, hiria bera inguratzen duen giroaren, hots, xarma berezi horren parte izatea".

Azaldu duenez, Marcelo Bielsarekin (zeinarekin bigarren entrenatzaile lanetan ibili zen Txileko selekzioan) eta Ernesto Valverderekin jardun du Athletici buruz hitz egiten. "Marcelorekin hitz egin dut gaur hemen egoteko, eta dudarik ez izateko gomendatu zidan. Dagoeneko gurekin ez dagoen Luis Boninirekin ere aritu nintzen". Ildo horretatik, honako hauxe baieztatu du irmoki: "Ez dut inolako zalantzarik izan Athleticera etortzeko".

Talde zuri-gorrian ezarri nahi duen joko-moldeari dagokionez, azpimarratu du gustuko duela bere taldea "protagonista eta dinamikoa izan dadila, baloia abiapuntutzat izanda".

Taldeko fitxaketa berriak ere hizpide izan ditu ere, hau da, Ander Capa eta Cristian Ganea. Atsegin dituela esan du, baina gainontzeko taldeari dagokionez, "egoeraren analisi sakona" egin behar duela erantsi du, beste ezeri heldu aurretik

Lezamara bisita

Aurretik, goizean, Berizzok Lezamako instalazioak bisitatu ditu, dagoeneko ezagutzen zituenak bere talde ohietako batekin "entrenatzen etortzeagatik". "Bikainak, erosoak eta praktikoak" direla iritzi dio, "talde handi bati dagozkionak". Hala adierazi du Athleticek berak bere sare sozialetan zabaldu duen bideo batean, fitxaketaren berri eman eta gutxira.

Gaineratu duenez, Athleticekin fitxatzeko erabakia "arrazoi tekniko eta emozionalek bultzatuta" hartu du. "Onartzen dut Athletic balioz beteriko kluba dela, izpiritu desberdina eta bakarra duena".

Cruz Altan (Argentina) jaiotako entrenatzailearen esanetan, bere xederik nagusiena "joko-molde baten bidez talde bat osatzea" izango da, "garaipena hurbilago baitago jokatu nahi duzun eran jokatzea lortzen baduzu".

Azkenik, bere lehen mezua bidali die jarraitzaile zuri-gorriei goizeko adierazpenetan: "Ilusio guztia jarriko dugu hunkituko dituen talde bat eraikitzeko lanean, berarekin identifikatuta senti daitezen zelaian".

Berizzo Bielsarekin izandako elkarrizketetan 'agertu' zen

Bere aldetik, Josu Urrutiak jakinarazi duenez, Eduardo Berizzoren izena zenbait alditan agertu zen mahaigainean 2011n Marcelo Bielsarekin izan zituen elkarrizketetan (garai hartan, Athleticeko presidentea Bielsa fitxatzen saiatzen ari zen).

Presidenteak adierazi du Berizzorengana jo aurretik, futboleko "jende askoren" iritzia izan duela kontuan, tartean Ernesto Valverderena.

"Modu horretan, ideia bat eraikitzen joan nintzen nire buruan, eta ideia hori gure estiloarekin bat datorrela jabetu nintzen. Eta Eduardo gaur gurekin dago, heldu ginenetik izan dugun profilarekin bat egiten duelako: irabazteagatik borrokatzea, baina baita egunero hobeak izaten saiatzeagatik ere. Hori horrela izaten jarrai dezala lagunduko digu", nabarmendu du Urrutiak.


Iriburueta kalea noranzko bakarreko bihurtu dute

Iriburueta kalea noranzko bakarreko bihurtzea erabaki du Ordiziako Udalak, bi noranzkotan mantenduta bi auto igarotzeko lekurik gelditzen ez dela iritzita. Lapurdi kaleko bizilagunek soilik erabili ahal izango dute kale hori bi noranzkoetan. Gainerakoek Sanperio eta San Joanetik egin beharko dituzte joan-etorriak.


Pintadak Patxi Basauriren kontra

Bariku gauean pintadaz josi zituzten pilotalekuko hormak, tartean Patxi Basauri alkatearen aurkako 'Patxi kabroi diruzale' irakur zitekeen.

Pilotalekuko hormak itxura eskasa erakutsi dute azken egunotan. Kolore urdin eta beltzez egindako hainbat pintada irakur zitezkeen zapatutik. Batzuk ETAren aldekoak, beste batzuk Iñaki De Juana eta preso politikoen aldekoak... Elgetako gaztetxearen aldekoak ere irakur zitezkeen.

"Lau edo bost hilabete oro agertzen dira horrelako pintadak herrian", adierazi dio GOIENAri Patxi Basauri alkateak. "Herritar guztiengan dute eragina horrelakoek, izan ere horma horiek guztiak garbitzeko pintore bat aurkitu eta ordaindu behar du Udalak".

Egindako pintada guztien artean, baina, batek bereziki deitu du atentzioa honakoan. Pilotalekuaren ateetako batean Patxi Basauri alkatearen aurka egindako pintada batean Patxi kabroi diruzale irakur zitekeen. "Irakurri dut bai", adierazi du Basaurik, "lore ederra bota didate". Alkateak ez dio pintada honi berebiziko garrantzirik eman gura. "Tristea iruditzen zait hainbeste urtean lehenengo aldia delako nire izena horrelako pintada batean agertzen dela. Baina ez diot duena baino garrantzi gehiago eman nahi", azaldu du Basaurik.

Akats ortografiko ugari

Askok izan dute pintada hauek ikusteko aukera luzaz egon baitira kendu gabe. Bertan agertu diren akats ortografiko ugariek eman dute zeresana.


Algortako hainbat gaztek 24 orduz "euskaraz bizitzeko" hautua egin zuten martxoaren 16an

Hilaren 16aren 24 orduak euskaraz bizitzeko gonbita egin zien udalerriko gazte guztiei Algortako Ernai gazte antolakundeak, "Goazen 24 orduz burujabe izatera" goiburuagaz. Ekimen horregaz, Ernaiko kideek egunerokotasunean euskaraz aritzeko aukerak, zailtasunak, oztopoak eta laguntzak azaleratu gura izan dituzte. Hori aurkezteko, ekimenean parte hartu zuten hainbat gazteren esperientziak batu dituzte bideo batean, hilaren 25etik 28ra Laudion egingo den Gazte Danbadan parte hartzera deia egiteagaz batera.


Osasunak porrota jaso du Leganes aurkari zuzenaren aurka

Gorritxoek 2-0 galdu dute Butarquen, eta play-off postuetatik at daude Adelante Ligako sailkapenean. Madrilgo taldea, aldiz, bigarren da orain, eta lau puntu ateratzen dizkio talde nafarrari.

Osasunak 2-0 galdu du Leganesen aurka Butarque zelaian, eta gorritxoak play-off postuetatik at geratu dira. Leganes aurkari zuzena da, eta Madrilgo taldea bigarren postuan da orain, 43 punturekin, eta Osasuna, berriz, lau puntura dago.

Lehen zatian, zelai erdiko borroka izan da nagusi bi taldeen artean, eta abaguneak oso urriak izan dira. Bi taldeetako bat ere ez da gai izan aurkariaren ate aurrean aukera argiak sortzeko. Norgehiagokako 25. minutuan iritsi da Osasunaren abagune onena, baina Serantes atezainak desbideratu egin du arriskua. Gorritxoak zelaian ondo kokatuta egon dira, baina lehen zatiko azken txanpan Leganes baloiaren jabe egin da. Madrilgo taldeak ez du abagune argirik sortu, baina 1-0ekoa sartu du 40. minutuan, estrategiako jokaldi baten bitartez. Szymanowski izan da golegilea, eta etxeko taldearen aldeko 1-0eko emaitzarekin iritsi da partida atsedenaldira.Bigarren zatiaren hasieran, maldan gora jarri zaio norgehiagoka Osasunari; izan ere, Manuel Sanchezek bigarren txartel horia ikusi du 48. minutuan, eta zelaia utzi behar izan du. Jokalari bat gutxiagorekin, gorritxoak Leganesen menpe geratu dira. 56. minutuan, Osasunaren defentsak kale egin du, eta Leganesek 2-0ekoa sartu du; Ruben Peña izan da golegilea.Osasuna ezinean ibili da bigarren zati osoan, eta Leganesek abagune mordoa izan ditu. Gorritxoen atezaina, Nauzet, oso ondo ibili da, eta Leganesen hainbat aukera ezerezean utzi ditu. Madrilgo taldeak 73. minutuan izan du abagune onena, aukera hirukoitza; Nauzeten lanari eta Leganesko jokalarien punteria faltari esker, baloia ez da sare barrura sartu. Azken minutuetan, asko sufritu dute gorritxoek, baina ez dute gol gehiago jaso. Horrela, Leganes taldeak urrezko hiru puntu lortu ditu igoerako lehiari begira.

Fitxa teknikoa:

2 - Leganes: Serantes; Víctor Diaz, Insua, Mantovani (Albizua, 70. min), Cesar Soriano; Alberto Martin, Sastre (Timor, 67. min), Gabriel; Omar (Toni, 85. min), Szymanowski eta Ruben Peña.

0 - Osasuna: Nauzet; Tano, M. Flaño, David Garcia, Unai Garcia, J.Flaño; Manolin, Jose Garcia (Olavide, 46. min), Oier; Nino (Urko Vera, 62. min) eta Pucko (Alex Berenguer, 54. min).

Golak: 1-0, 40. min: Szymanowski. 2-0, 57. min: Ruben Peña.

Epailea: De la Fuente Ramos.


Mikel Iturriaren etxekoen irrintzia

Mikel Iturria txirrindulariaren familia Andoaingo Ama Kandida etorbideko Irrintzi tabernaren jabe da. Taberna izanik, beti behar da norbait negozioa gobernatzeko. Bart arratsaldean Marian ama geratu zen lanean, eta telebistatik majo sufritu eta ikaragarri gozatu zuen. Mikelen anaia Jon, bizikleta hartuta, anaiari animoak ematera joana zen. Luzaroan gogoratuko duten arratsaldea bizi izan zuten Iturriatarrek.

Imaginatzekoak dira, beraz, helmuga zapaldu orduko Irrintzi tabernan edota lagunen tropelean bizi izandako irrintzi, oihu eta algarak. Sekulako garaipena lortu baitzuen Euskadi Murias taldeko Mikel Iturriak. Profesional mailan aritzea oso garesti dago, Espainiako Vueltan aritzeko aukera murritza da, eta garaipena eskuratzea oso gutxiren esku dago. Atzokoarekin arrastoa utziko du urnietarrak, euskal txirrindularitzaren historian.

Goizeko 08:30ak dira, eta goizero bezala irrintzi tabernan etenik gabe lan egiten da. Industrigunea gertu egonik, dozenaka dira gosaltzera hurbiltzen diren langileak. TVE 24H jarrita dago telebistan, eta atzoko etaparen albistea ematen ari dira. Marian ama pozarren dago, irribarre zabal zabalarekin. Gertu du Jon seme zaharrena, biak ari baitira bezeroen aurrean lanean.

Lanak tartea uzten dionean, Jon ere txirrindulari bilakatzen da. Zaletasun handia du, eta ziur bera izan dela Mikel txirrindulari izateko pizgarri handienetakoa. Anaia txikientzat nagusiagoa dena beti izaten baita erreferentzia. Tabernatik atera eta Aiurrirekin hitz egiteko tartea aurkitu du Jonek.

Zorionak, Jon. Hasteko eta behin, nola bizi izan zenuten atzokoa? Zeuk etapa bertatik bertara ikusi zenuen, eta ama tabernan lanean ari zela.

Lanak aukera ematen digunean bizikleta hartzeko ohitura dugu, niretzat zaletasuna da. Eta etapa etxetik gertu igarotzen zela baliatuta, hara gerturatu ginen etxeko batzuk eta lagunak. Ama tabernan zegoen, baina aita ere hara joan zen beste senideekin batera.

Guretzat, txirrindularitzari loturiko beste egun bat zirudien. Ihesaldiaren berri izan genuen, eta itxaropena orduan piztu zen. Protagonismoa izango zuela eta telebistan aterako zela jakin bagenekien, poza ondoren etorri zen.

Portuan gora geunden, eta pantaila bidez ikusten ari ginen etapa. Portuan behera, helmugara bidean, telefonoan deiak eta mezuak iristen ari zitzaizkidala jabetzen hasi nintzen. Zerbait gertatu ote zen pentsatzen ari nintzen, eta orduan jakin genuen ihesaldian bakarrik zihoala. Helmugara bitartekoa eromena izan zen.

Begiz jota zuen etapa Mikelek, hori adierazi zuen atzokoan.

Pentsa, Eguberrietan handik genbiltzan etapa aztertzen. Taldekideak eta tropeltxoko lagunak hara eraman gintuen. Egun hartan begia bota zion, eta ibilbidea ohikoa dena baino detaile gehiagorekin aztertzen ibili zen.

Gauza bat da ihesaldian egotea, eta bestea puntako txirrindulariak garaitzea. Une egokia aurkitzen ere asmatu behar da.

Ez dago jakiterik. Gorka Izagirre azkarra da, egon den talde guztietan aukera duen bakoitzean garaipena eskuratzeko zorian izaten da. Irabaztea zaila da, baina beti hortxe dago. Urte batzuk badira etapa berean, baina Euskal Herriko itzulian, Tony Martinek Gorka Izagirreri etapa kendu ziola. Helmuga berbera zen. Ihesaldia sortu zenean gogoan izan nuen, orduko gertaera hura.

Mikelek Zugarramurdiko alde horretan saiatu behar zuela argi nuen, sprinetan aukerarik ez zuelako. Une egokian ihes egin zuen, eta inoiz baino hobeto atera zen.

Sekulako garaipena lortu zuen.

Bai, profesionaletan bere lehen garaipena izanik gainera. Azken kilometroetako emozio horrek, gainera, garaipenari ukitu epikoa eman zion.

Konfiantza hartzeko oso baliagarria izango zaio.

Bai, oso lagungarria izango zaio Mikelek besteek bezainbesteko aukerak dituela barneratzeko. Diesel modukoa da, hori horrela da, baina besteek bezainbesteko aukera dauka.

Goza ezazue atzoko garaipenaz, Jon.

Halaxe da, Mikelekin egotea kosta zitzaigun atzokoan. Helmugatik gertu, harengana iristea ezinezkoa zen. Autobera gerturatu ginen, baina podiumean zegoen. Eta bitartean hainbat hedabideei elkarrizketak ematen aritu zen. Ohikoan baino askoz beranduago afaldu zuen, atzokoan.

Zorionak!

Eskerrik asko.


Gizonezko bat atxilotu dute Mutrikun, haur pornografia zabaltzeagatik

Poliziak iaz ekin zion ikerketari, Bartzelonan. Adingabeen bideoak interneten zabaltzen zituen pertsona talde bat atzeman zuen poliziak orduan.

Espainiako Poliziak gizonezko bat atxilotu du Mutrikun, haur pornografia interneten zabaltzeagatik, poliziak ohar baten bidez jakinarazi duenez.

Poliziak iaz ekin zion ikerketari, Bartzelonan. Adingabeen bideoak interneten zabaltzen zituen pertsona talde bat atzeman zuen poliziak orduan.

Bartzelona eta Donostiako agenteak elkarlanean aritu dira azken hilabeteetan, Mutrikun bideo horiek zabaltzen zituen pertsona hura atxilotu arte.


Matxitxako gogoan

Eusko Gudarostearen itsas armadako kideei omenaldia Bermeon.


Gizonezko bat atxilotu dute gazte bati edalontzi batekin jotzeagatik

Segurtasun sailak jakinarazi duenez, gaur goizean 21 urteko gizonezko bat atxilotu dute Tolosan, lesio-delitu baten ustezko egilea delakoan. Ustez goizaldean beste gazte bat kolpatu du edalontzi batekin.

Ertzaintzak goizean San Frantzisko pasealekuko taberna batetik deia jaso du. Esandakoaren arabera, borrokaldi bat izan da bertan eta ondorioz, gizonezko bat zauritu dute. Herritarren segurtasunerako patruila bat bertaratu da orduan eta gazte batek buruan zauria zuela ikusi dute. Jakin ahal izan dutenez, beste gizonezko batek edalontzi batekin jo du.

Osasun-zerbitzukoak ere bertaratu dira eta zauria ikusi ondoren, ospitale batera eraman dute. Liskarraren lekukoek esan diete ertzainei zein zen erasotzailea eta agenteek geldiarazi egin dute. Beharrezko egiaztapenak egin ondoren, lesio-delitu baten ustezko egilea delakoan atxilotu dute. Atxilotua polizia-dependentzietara eraman dute, bidezko tramiteak egiteko, epailearen aurrera eraman aurretik.


Baloreak proiektuaren kontzertua, igandean, Baluarten

Ipuin formatuko kontzertua eskaniko dute. Arratsaldeko 18:00etan izango da, Baluarte auditoriumeko areto nagusian.

Hilaren 2an Iruñean estreinaldia egin ondoren, hirira itzuliko da berriz Baloreak proiektua asteburu honetan, igandean. Kontzertu formatuan, Kaiet, Iradi, Luna, Netsanet eta Asier gaztetxoek giza balioak zabaltzeko helburuz igoko dira Baluarte aretoko areto nagusiko oholtzara igandean, arratsaldeko 18:00etan.

Duela urtebete sortu zuten egitasmoa, musikaren bitartez baina musikatik harago giza balioak lantzeko proiektu oso baten gisan.

Parte hartzen duten haurrak Iruñea, Berriozar, Getaria, Bilbo eta Baionakoak dira, zortzi eta hamalau urte bitartekoak, eta Peio Reparaz musikariak konposatutako hainbat kantu interpretatzen dituzte. Proiektuaren prozesuan, gainera, mundu osoko beste tokitako haurrekin izan dira solasean, baloreei buruzko beren ikuspegia konpartitzen.

Egitasmoa DeepSoda ekozipen kooperatiba berriaren lehenbiziko proiektua da; eta jatorritik, handituz joan da. Diskoa sortu zuten, ondoren baita ipuina ere; eta azkenean, proiektua jendaurrera eramatea erabaki zuten. Urtarrilaren 2an estreinatu zuten, Zentral aretoan, eta orain Euskal Herriko hainbat txokotara eramaten ari dira. Igandean Baluarten erakutsiko duten ikuskizuna kontzertu bat da, baina ipuin musikatuko formatua du.


Euskal selekzioa Korsikaren aurka ariko da gaur, Ajaccion

Euskal selekzioak aro modernoko 31. partida jokatuko du gaur Ajaccion, Korsikaren aurka (20:00, ETB1). Aurreko guztiak bezala, lagunartekoa izango da. Oraingoan, halere, aspaldiko lagunarteko kutsu handiena izango du. Luis Mari Elustondo Euskadiko Federazioko presidenteak berak jakinarazi duenez, ez da «aldarrikapen politikorik» egingo. Beraz, erabat oharkabean pasatuko da ofizialtasunaren aldeko aldarria.

Kirol arloan ere hankamotz dator lehia. Batetik, apala da arerioa, Korsika. Euskal selekzioa bezala, selekzio ez-ofiziala da FIFA eta UEFAren begietan. Bestetik, Mikel Etxarrik eta Jose Maria Amorrortu hautatzaileek kostata osatu dute deialdia. Espainiako Lehen Mailako jokalariak bakarrik daude, eta, Las Palmaseko Javi Garrido ez beste, euskal taldeetako jokalariak dira guztiak. Euskal taldeen artean, hala ere, badira hutsune garrantzitsuak ere. Adibidez, Aduriz, San Jose, Williams, Oiartzabal eta Iñigo Lekue Espainiako selekzioarekin daude.

Azkenik, Korsikara joango direnak ez dira elkarrekin entrenatuko, gaur goizean abiatuko baitira Korsikarantz. Realekoak atzo arratsaldean iritsi ziren AEBetatik, bira bat egin ostean. Eibarrekoek, ordea, zuzenean egingo dute bidaia AEBetatik Korsikarantz, haiek ere bira bat egin berri baitute. Hala, partida hasi aurretik lan saio txiki besterik ez dute egingo denek elkarrekin. Ez da modurik onena behar bezala lehiatzeko.


Ikastolan gabiltzanak pozik gaude beti!

Kantatzen genuen ikastola umeek harrotasunak puztuta.

Xorro gorria esku batean eta bestean amaren eskua heldu-heldu eginda joan nintzen ikastolara lehen aldiz lau urte nituela. Ez dut gogoan negar egin ote nuen ala ez amak Kaputxinoen komentu zaharraren atean utzi ninduenean: seguruenik bai. Ez dut gogoan ere nire gisara han utzi zituzten beste umeek negar egin ote zuten.

Gogoan iltzaturik dut nola egoten ginen ume guztiak lurrean eserita egurrezko zorua zuen gela handian. Ni xorro gorriaren gainean esertzen nintzela akordatzen naiz, etxeko munduarekin lotzen ninduen gauza bakar hura babestu nahian edo.

Komunak handik oso urrun zeudela gogoratzen dut, ilunak zirela; nola gu han elkartzen ginen ume guztietatik txikienak izanik, handi batek lagunduta joaten ginen. Eta lotsatuta, nola ez genuen joan nahi izaten gure begietara ezezagunak eta handiak ziren haiekin.

Hilabete gutxi egin genituen Kaputxinotan. Berehala Joan de Olazabalen hasi ginen. Han ere lurrean esertzen jarraitu genuen. Neguan, egun hotzetan, izoztu egiten ziren jolastokiko arlauzak eta irristan ibiltzen ginen jolasean. Handik, barandari heldu eta salto eginez, gure aurreko lantegiko teilatua ikusten genuen, beti ura egoten zen. Handiek esaten zigutenez, arrainak bizi ziren urezko teilatu hartan.

Hirugarren mailan Añabitartera joan ginen, autobusez. Gelan akuria genuen egurrezko kaxa handi batean eta astero, txandaka, belarra biltzen genuen inguruan hari jaten emateko. Jolas garaian, ikastola aurrean zegoen barrankoa esploratzera joaten ginen. Sekula ez genuen lortu guretzat misterioz beteta zegoen hondora heltzea: jolas garaiak motzegiak izaki, nonbait!

Autobusa galtzen genuenetan, edo zigortuta autobusetik jaitsiarazten gintuztenean, atajotik joaten ginen. Orduak irauten zuen bidea zen hura!

Ikastolan ibili ginen 4 urtetatik 18 urte arte. Gure bizitzetako lehen abentura gehienen lekua izan zen. Eta zentzu batean, gu ere ikastolarekin batera hazi ginen.

Gure gurasoek, beste herritar askoren laguntzarekin, makina lan eta ahalegin egin behar izan zituzten amestu zuten ikastola izaerako abentura handi hura aurrera ateratzeko: gure etxetako jostailuak eta gauzak saltzeko Foru plazako Merkatu Txikiak, baserriko eta jaietako tabernetako txandak eta beste hamaika lan. Neketsua izango zen bidea askotan, baina hara zer-nolako ekarpena egin zioten Euskal Herriari, euskarari eta euskal hezkuntzari. Egungo talaiatik begiratuta, Euskal Herrian —eta Europan, agian— auzolanean egindako inoizko gertakari sozial herritar, anitz, indartsu eta interesgarrienaren protagonista izan ginen, oharkabean.

Duela bi urte, gelan elkarrekin ibilitako lagunak bildu ginen bazkari baten bueltan: ze polita! Baziren hogeitaka urte, kasurik gehienetan, elkarren berririk ez genuela. Hala ere, gehienak joatea erabaki genuen.

Zaila da egun hartan sentitutakoak deskribatzea. Poza, sorpresa, urduritasuna eta batez ere magia berezia egon zen. Hainbeste urteren buruan, eguneroko martxa utzi eta bertaratu izana izan zen zerbaiten seinale. Askotan bere onetik atera genituen irakasle haientzat harrotasun ikurra dena, dudarik gabe.

Heldu den astean elkartuko gara berriro. Gure gorabehera guztiekin, babesa eman eta hazten lagundu zigun taldearen altzora bilduko gara.

Ikastolan gauza asko ikasi genuen: barre egiten, haserretzen, negar egiten, maitatzen, jolasten, borrokatzen, eta neurri handi batean, euskalduna izatea zer den. Zerbaitetan azpimarra jartzekotan, bizitzan ardatz diren balio sendoak aipatu nahi nituzke.

Harian-harian 50 urte kontatu ditu ikastolak. Bada zerbait! Zorionak egitasmo eder horren partaide zareten eta izan ginen guztiei. Ezaugarritzen dituen oinarriak eta balioak iparrorratz izanik, asma dezala ikastolak aurrerantzean ere bidean.

Oxala historiak beste hainbeste urte konta dakizkion ikastolari bertako haurrei, gurasoei eta langileei “ikastolan gabiltzanak pozik gaude beti” kantatzen entzunez.


[Galeria] Euskaldarrak izan da onena

Euskaldarrak elkarteko sukaldariek prestatu zuten platerik goxoena. Hala erabaki du epaimahaiak, eta horrenbestez etxean gelditu da Euskaldarrak elkarteak antolatzen duen erakuste gastronomikoaren sari nagusia. Jose Luis eta Ibai Karrera aita-semeak prestatutako platera izan da onena. Tanta-ilar, gorringo ondua, erretako tipula esfera eta plankton kurruskariz lagundutako legatz takoa prestatu zuten Karreratarrek eta Mikelazulo garaikurra eskuratu.

Bigarren saria Niessen elkartearentzat izan zen. Bertako sukaldari Agustin Makazaga eta Fernando Lopetegik, azalore eta patata kremaz lagundutako Niessen elkarte erako muturrak prestatu zituzten. Lehenengo bi sariak Errenteria-Oreretan gelditu ziren, hirugarrena berriz, Oiartzungo Aldeguna elkarteak eskuratu zuen. Eustaki Azpiroz eta Joxe Mari Gezalak Itsasoko gutiziak baratzeko malkoekin platera prestatu zuten.

Laugarren saria Errenteria-Oreretako Bi Errota elkartearentzat izan da. Ruben Salvador eta Richard M Viejok boniato apardun isats kurruskaria prestatu zuten. Elkartearen Plater Bereziaren saria Txintxarri elkarteko Gemma Mariezkurrena eta Kandido Astudppik irabazi zuten prestatutako berdel marmitakoarekin, eta kalitate-prezioa harreman onena duen plateraren saria, berriz, Donibaneko Yola elkartearentzat izan zen. Carlos Hernandezek eta Javier Salaberriak zapo medailoiak itsaski gisatu gainean prestatu zituzten.


'Erraiak' proiektua finantzatzeko crowdfunding kanpaina abiatu dute

Dagoeneko egin daiteke ekarpen ekonomikoa, hemen. Gaur, ostirala, aurkeztuko dute proiektua Sanagustin kulturgunean, 23:00etan hasita.

Abian da Erraiak proiektua diruz laguntzeko kanpaina. Gaur, ostirala, jarri dute martxan crowdfundinga, eta 40 egunez egin daiteke ekarpen ekonomikoa, honako loturan.

Joan den asteazkenean aurkeztu zuten Erraiak proiektuaren sortze prozesua Felipe Murillok eta diskoa osatzen lagundu dieten gainerako kideek Dinamoa Azpeitiko Sorgintza Gunean, hainbat herritarren aurrean. Erraiaken nondik norakoak azaldu ostean, gaur, ostirala, aterako dute argitara egindako lan guztiaren emaitza, Sanagustin kulturgunean eskainiko duten kontzertuan, 23:00etan hasita.

Diskoaren aurrerapen bezala, Hegaldiaren aurrean kantua jarri dute entzungai sarean, Badok.eus atarian.

Azpeitiko Udalak eta Kultur Mahaiak abian jarritako Sorkuntza Beka jaso zuen Felipe Murilloren Erraiak proiektuak. Danele Sarriugarte idazlearen izen bereko eleberriak inspiratu zuen azpeitiarraren lana.


Blues-rockaren aitzindaria

«Nire bizitza oso betea izan da. Orain bluesari emana besterik ez dago». Johnny Winterrek elkarrizketetan ez zuen ezkutatzen urte eroetan izan zuen bizimodua —heroinarekiko mendekotasunak baldintzatua—, eta azkeneko urteetan nabaritu egiten zitzaion, kontzertuak eserita eman behar izaten baitzituen. Baina bluesa zuen lagun, eta horrek lagundu du azkenera arte. 60ko hamarkadaren amaieran blues-rockaren aitzindarietako bat izan zena, Woodstocken jendetza liluratu zuen gitarrista, atzo hil zen, Zurichen, 70 urterekin.


Hondakinen sortzez besteko ordainketa sistemari buruzko azalpenak gaur, Haranen 19:00etan

Gai honi buruzko informazioa eskaini edota zalantzak argitzeko bilerak antolatu ditu auzoka, Usurbilgo Udalak. Lehenengoa, joan den ostegunerako Sutegin. Bigarrena, atzo Aginagan. Kalezarren txanda asteazken honetan; bilera informatiboa, 19:00etatik aurrera Haranen. Saio hauetan, abiatzear den hondakinen sortzez besteko ordainketa sistemari buruzko nondik norakoen berri emango du Udalak. Hondakinen bilketagatiko ordaindu beharreko tasa bitan zatituko dute aurrerantzean; zati finkoa izango du, denek berdin ordaindu beharreko kopurua, eta zati aldakorra, erreusa etxe atarira ateratzen dugun aldi kopuruaren arabera kalkulatuko dena. Erreusaren bilketari eragingo dio aldaketa honek. Aurrerantzean, erreusa organikoarentzako dugun antzeko ontzian atera beharko da. Ontziok ekaina erdialdera banatuko ditu Usurbilgo Udalak.

Azalpen guztiak egunotan, Udalak deitu dituen bileretan:

Ekainak 4, asteazkena

19:00 Haranen.

Ekainak 5, osteguna

19:00 Santuenean.

Deitzailea: Usurbilgo Udala.

Jose Maria Rivadeneyra, ingurumen zinegotzia: "Beste urrats bat, zero zabor filosofian"

Usurbilgo Udaleko ingurumen zinegotziak dakartza, hondakinen sortzez besteko ordainketa sistema berriari buruzko xehetasun gehiago, lerrootan.

Zer da sortzez besteko ordainketa?

Jose Maria Rivadeneyra: Sortzen duzun hondakinaren kopuruaren arabera ordaintzea. Kutsatzen duenak ordaindu dezala, printzipio hori aplikatzea. Ez da gauza berria gure herrian, ezta inguruan ere. Usurbilen eta Mankomunitate osoko enpresei hondakinen bilketagatiko sistema hau aplikatzen zaie. Oraingo urratsa hori etxeetara zabaltzea izango da.

Ordaindu beharko den hondakinen tasa bitan zatituko da?

Orain arte ordaindu dugun hondakin-tasa, kopuru finkoa, urtero onartzen dena da. Aurrerantzean tasa horrek bi zati izango ditu; zati finkoa eta aldakorra, sortzen dugunaren araberakoa. Zati aldakor hori erreusari bakarrik aplikatuko zaio. Ez diegu aplikatuko beste hondakin zatiei. Erreusa gehiago sortzen duenak, gehiago ordaindu beharko du. Erreusari lotu diogu tasa ekologiko hau. Erreusa da arazoa, tratamendu aldetik garestiena.

Nola neurtuko da tasa hau?

Erreusa zenbat aldiz ateratzen den erregistratu, eta horren arabera kalkulatuko da. Enpresetan hala egiten da. Sortzez besteko sistemetan bi aldaera nagusi daude; bolumenarengatik edo pisuarengatik ordaintzea. Pisu bidezko sistemekin ez dago oso esperientzia onik. Aurrerantzean, kubo erdia edo guztiz beteta egon, berdin ordainduko da. Honek ere badu eragin positiboa, ontzia beteta dagoenean ateratzeko joera nagusituko da eta horrek zerbitzuaren kostua jaistea suposatuko du. Bilketa eraginkortuko du.

Igoera, fakturan ez omen da asko nabarmenduko. Erabaki honen atzean bada hondakinak murriztea sustatzeko nahia?

Sortzez besteko sistemaren atzean dauden ideia bultzatzaileak bi dira; tasa ekologikoa, gauzak ondo egiten dituena saritzea, baina gero ere murrizketa bultzatzea. Beste urrats bat zero zabor filosofian. Bilketa aldetik hobekuntza ez da izango ikusgarria, ez dago hobetzeko tarte handirik. Usurbildarrek oso ondo egiten dute lana. Arduratsuak dira, ingurumenarekiko sentsibilizatuak daude, hondakinen arazoaren jabe dira eta sailkatzen dute. Eta erreus oso gutxi sortzen dute.

Ontzien bidez neurtuko da?

Herritarren egunerokotasunean honek dakarren aldaketa bakarra ontziena da. Lehen erreusa ateratzen genuen nahi genuen poltsan eta aurrerantzean, banatuko ditugun ontzietan. Ontziak organikorako ditugunak bezalakoak dira, atez ateko bilketa egiten den beste herri askotan, Gipuzkoan ekoitzitako halako ontziak erabiltzen dituzte. Txukuntasunean irabaziko dugu, denentzako ontzi estandar hauekin.

Ontzien banaketa nola bideratuko duzue?

Ekaina erdialdera banatuko dira ontziak. Ontziak banatzen diren unetik herritarrak has daitezke erabiltzen, inolako arazorik gabe. Esperientzia positiboa izango den konfiantza dut, gure oinarria usurbildarrak baitira. Usurbildarrek soberan erakutsi dute ingurumenarekiko konpromisoa eta oso gai dira, gauzak txukun egiteko. Honek ez die eskatuko esfortzu handirik, gauzak berdin egiten jarraitzea baizik.


Zuhaitz eguna heskai mistoa egiten hasteko baliatuko dute Itsasondon

Zuhaitz Eguna egingo dute Itsasondon, larunbatean. Herriko plazan 10:00etan elkartu, eta trenbidearen alboko parkera joango dira, landaketak egitera. 100 metro luze izango duen heskai bizia egiten hasiko dira. Heskai biziak landare-formazio aberatsak dira, non zuhaitzak, zuhaixkak eta belarrak, bertan bizi diren animaliekin nahasten diren, ekosistema txikiak eratzeko.14 espezie desberdinetako 150 landare jarriko dituzte; elorriak, gartxuak, gurbitzak, marmaratilak edo zuhandorrak tartean. Ondorio onuragarrien artean, lurzoruak busti, mantenugaiak birziklatu, haizearen eta kutsaduraren aurka babestu eta muturreko tenperaturak leuntzen dituzte. Heskai mistoek, gainera,paisaia edertzen dute, fauna elikatzen dute eta klima-aldaketa eragiten duten berotegi-efektuko gasak biltegiratzen dituzte.


Amurrioko Udalak milioi bat euro inbertituko du argiztapen publikoa berriztatzen

Kaleetako argitasuna hobetu eta aurreztea izango da helburua. Hiru urte iraungo dute lanek.

Amurrioko Udalbatzak, joan den irailaren 27an egindako osokoan, argiztapen publikoa berriztatzeko konpromisozko kreditua eratzea onetsi zuen. Hainbat ekitaldiz luzatuko den proiektuak milioi bat euroko inbertsio osoa eskatuko du.

“Argiztapen publikoaren berriztapena beharrezko inbertsioa da, udalerriko kaleetako argitasuna hobetu eta energia aurreztuko duelako”, azaldu du Josune Irabien Amurrioko alkateak. Argiak pixkanaka aldatuko dira, eta egungo argi horiaren ordez, led argi zuriagoa emango dute.

Udalerriko hainbat gunetan, Mendiko, Lucas Rey, Bañuetaibar, Landako eta Aldai kaleetan, argiztapena joan den maiatzean hobetu zen, led teknologia berria duten argiak jarriz. Argiztapen publiko berriaren egokitzapenak, 100.000 euroko inbertsioa izango du 2018an, 400.000koa 2019an eta 500.000 eurokoa 2020. ekitaldian.


Euskaldunon Amaraune-k 2015erako plangintza adostuko du zapatuan

Otxandioko Euskaldunon Amaraune herritar euskaltzalez osatutako sarea da. Zapatuan, 11:00etan, 2015eko egitasmoa adosteko batzar irekia egingo dute Andresa Landako euskara gelan, eta euskararen alde lan egin gura duten guztiei bertaratzeko gonbita egin diete sareko kideek.

Iaz helburu bi finkatu zituzten. Batetik, Amaraune euskalgintzako eragileen topagune izatea euskarari buruz eztabaidatzeko; eta, bestetik, urtean ekintza batzuk pentsatu –jaietako herri krosa, adibidez–, eta eurak antolatzeko Amaraunetik zabalkundea egitea, urtetan osatutako datu-basea erabilita. 2015era zuzendutako ekintzak erabakiko dituzte bihar.

Gaztetxea martxan

Gaztetxeak azken aldian izan duen hausnarketa prozesuaren ostean, gazte asanbladako kideak, hauspoa eraberrituta, berriro ere ekitaldiak prestatzen hasi dira. Gaztetxea berriro be martxan leloagaz, bihar, 19:30ean, pintxo dastaketa egingo dute gaztetxean. Ostean, 20:30ean, Izaro bakarlariak kontzertua eskainiko du.


Bota Bertsoa! lehiaketan parte hartzeko aukera, martxoaren 22ra arte

Martxoaren 22ra arte dago aukera Bota Bertsoa! bertso paperen lehiaketa txikian parte hartzeko. Beraz sagardotegietan dauden kutxetan sartu bertsoa, edo bidali dobera@dobera.eus helbidera.


Arano Euskal Telebistan

Herri txikietako bizimodua erakustea helburu duen saio berri bat jarriko dute abian 3koma produktorak eta ETBk. Urko Aristik aurkeztuko duen saioak Bizirik izena eramanen du eta maiatzean hasiko dira emititzen igande gauetan. Lehenengo saiorako bi herri aukeratu dituzte eta hauetako bat izanen da Arano. Elantxoberekin batera aterako da 50 minutu iraunen duen saioan eta apirilaren 25 eta 26ean grabaketak egiteko helburuarekin izan ziren Aranon kamarak hartuta. Aranok esku zabalik hartu zuen beren bizimodua eta bertako bazterrak jasotzera zetorren koadrila eta herri gehienak parte hartu zuen gauza batean ez bazen bestean. Kontsejun eguerdian jarri zuten babarrun jatera ere lagun talde polita agertu zen eta egun guztiko grabaketaren ondoren pozik agertu ziren bai ETBkoak eta baita herrikoak ere. Aranok, bere txikitasunetik zer erakutsi handia duela garbi utzi zuen beste behin ere. Orain benetan baikorra eta poztekoa izanen litzatekeena, Nafarroan euskarazko hedabideen etorkizuna bermatzea izanen litzateke. Horrela izanda, hortik aurrerakoak jakin nahi dituenak eta gustua duenak, programa ikusi ahal izanen luke maiatzaren 13 edo 20ko igande gauean ETBn.


Gipuzkoako adinekoen egoitzetan 27 greba eguneko deialdia egin du ELAk

ELA sindikatuaren protesta, Zumaian.

Diputazioaren “pasibotasuna” ikusita, gatazka desblokeatzeko eman beharreko pausoak zehaztu ditu ELA sindikatuak. Besteak beste, 27 greba eguneko greba deialdiaren berri eman dute: apirilaren 1etik 12ra, 26tik 30era eta maiatzaren 1etik 10era.

Gipuzkoako adinekoen egoitzetako eta eguneko zentroetako 5.000 langileren baldintzak arautzea eskatu du beste behin sindikatuak. 2017an ekin zieten negoziazioei, baina gaur egun egoera “hankaz gora” dagoela salatu dute. Patronalaren gehiengoarekin aurre-akordioa lortu zuen sindikatuak; hala ere, diputazioak ez finanatzatzea erabaki duela azaldu dute. Hori dela eta, ELAko ordezkariek borrokaren bidean sakontzea erabaki dute.

Gipuzkoako langileen lan baldintzen ardura bere gain hartzea, zaintzari eta zaintzaileei lehentasuna ematea, berdintasunaren aldeko ariketa praktikoa egitea eta enpresek greba egunetan %100ean ez finantzatzea eskatu diote diputazioari.

Bestetik, patronalaren helburua ordainsariei eta beraien negozioari eustea dela uste dute. Batzar Nagusietan egindako agerraldian aurre-akordioarena argi uzteko aukera izan zutela uste du ELAk. Adinekoen egoitzetan senitartekoak dituztenei, aldiz, greba egunetan jasotzen ez duten zerbitzuagatik ez ordaintzeko eskaera egin dute.


Aizarnazabalen Pilateseko ikastaroa hastear da

Aizarnazabalen Pilateseko ikastaroa urtarrilaren 8an (asteartea) hasiko da. Saioak, Aizarnazabalgo eskolako gimnasioan izango dira asteartetan eta ostegunetan, 19:30etik 20:30era eta 20:30etik 21:30era. Ikastaroa hiru hilabetez izango da, hau da martxora bitartean. Hilabeteko 30 euro kostatuko da eta izena emateko 676 820 928 telefono zenbakira deitu behar da.


Eskerrik asko, Eskoriatza!

751: 751 babes. 751 besarkada. 751 bihotz-poz. 751 norbanako. 751 irribarre, kezka, indar, tanta. Lortu dugu. Lortu dugu hasieran planteatutako helburuetako bat: pertsonak erdigunean jartzea eta pertsona horien konfiantza berreskuratzea… Zuek guztiona.

4: 4 urte. 4 zinegotzi. 4 herri egitasmo, proiektu, erronka: hirigintza; herri bizia; herri soziala; herri garapena.

4.089: Eskoriatzarrak. 4.089. Nahi, gogo, ametsak. 4.089. Etorkizun duina merezi dutenak. 4.089 ardura eta erantzukizun guretzat.

1: Herri bat: Eskoriatza. 1. Lanerako ekipo bat zuekin aurrera egiteko prest.

Eta helburu 1: Eskoriatza hobe, lagunkoi, feminista, euskaldun eta autonomoagoa egitea. Zinez sinisten dugulako Eskoriatzak behar duela eta eskoriatzarrok merezi dugulako. Beraz, beste behin, eskerrik asko tantaz tanta olatu hau sortzen lagundu duzuenoi, gertutik edo urrunetik berdin dio… balio duena da bihotzez egin duzuela. Eta, egindako lanari eta egiteko gelditzen den lanagatik ez dugu amore eman behar herriak partehartze askean erabaki eta adostu ditugun proiektu eta erronkak gauzatuta ikusi arte.

----------

Eluska Irazu

Eskoriatza


Andrea Uña izango da Erandioko Ezker Batuaren alkategaia

Andrea Uña Barrientos militante feminista eta Ezker Batuko Emakume Idazkaritzako arduraduna Erandioko alkategai aurkeztuko du EBk. Alderdi federalistak jakinarazi duenez, tokiko asanbladak izendatu eta Bizkaiko Batzar Iraunkorrak berretsi egin du bere hautagaitza. Uñak Javier Madrazoren aldeko jarrera izan du alderdiak bizi duen gatazkan, baina jakin izan du ere Mikel Aranarekin lan egiten. 1995etik hona makina bat hauteskundetako zerrendetan hartu du parte, beti Ezker Batuarekin eta beti Bilbotik, 1999an izan ezik, Gernika-Lumoko hautes-zerrenda osatu zuela. Besteak beste, Berdintasunerako Bilboko Emakumeen Kontseiluko kidea ere bada eta 20 urte daramatza Martxoak 8 eta Azaroak 25 Koordinadoran. Argazkian, Uña / © Andrea Uña Barrientos.

"Hiritarren benetako parte-hartze eraginkorra; gizon eta emakumeen arteko aukera berdinketa; herriko langabetuentzako lanpostuak sortzea; auzo guztietan aparkaleku gehiago sortzea; eta udal etxebizitzen eta BOEen eraikuntza bultzatzea" dira Uñak Erandiorako azpimarratu dituen helburuak. 2007an, 629 boto eta zinegotzi bat batu zituen Erandion Ezker Batuak, orduan Aralarrekin batera lehiatu zela. 2009ko otsailaren 25ean, berriz, Vicente Luciano Cubillas Rey zinegotziak bere dimisioa aurkeztu zuen "arrazoi pertsonalak" zirela eta. Handik hona, Ezker Batua - Aralar koalizioak ez du ordezkorik izendatu.


"Botila bat ur ere eraman izan dut"

Bizikletan joan ohi diren banatzaileak babesteko sortu zuen Sotok Riders X Derechos, lankide batzuekin batera. Erabiltzaileei begiak ireki nahi dizkie: «Aizu, norbaitek jana etxera eramatea luxu bat da».


Hirigintza eta ingurumen bilera

Bihar, hilak 11, 18:00etan Hirigintza eta Ingurumena batzorderako ohizko bilera egingo da udaletxeko 1. bilera gelan.


Pikaola zatia urbanizatzeko konpromiso kreditua onartu du udalbatzak

Ugartondon eraikitzen ari diren urbanizazio proiektu berriari lotutako erabakia hartu zuen udalbatzak aho batez urriaren 31ko osoko bilkuran. Udalaren jabetzakoa den Pikaolaren lur eremuko zati bat urbanizatzeko 200.000 euroko diru partida bideratzea aurreikusia zuen Udalak 2019ko aurrekontuetan. Baina ez da aski. Lur zati honen urbanizazio lanen esleipena ez atzeratzeko, aurtengo aurrekontuetan beste 220.000 euroko partida gordetzea eta 2020ko ekitaldirako konpromisu kreditua onartu zuen udalbatzak aho batez, joan den asteko osoko bilkuran.

92 etxebizitza

2018ko urtarrilean zozketatu zituzten Ugartondoko babes ofizialeko etxebizitzak eta etxebizitza tasatuak. Guztira, 92 etxebizitza esleitu ziren; babes ofizialeko 46 etxebizitza, beste 46 tasaturekin batera, bakoitza bere garaje eta trastelekuarekin. “Babes ofizialeko etxebizitzetan bi logelako 20 etxebizitza (horietako bi ezinduentzat egokituak) eraikiko dira, eta hiru logelako 26 etxebizitza. Tasatutakoetan ere, beste horrenbeste”, ohartarazi du Udalak. Horrez gain, salmenta libreko 31 etxebizitza ere eraikiko dituzte.

Kale izen berriak

Auzune berriak kale berriak izango ditu. Toponimiari edota lanbideei lotutako kale izen berriak, maiatzean udalbatzak osoko bilkuran onartu moduan. Haur Eskolara igotzeko aldapak bertan dagoen baserri izena hartuko du, Ugarte. Haur Eskolatik ezkerretara biratuta sartuko garen kaleak Arponari. Hortik Pikaola lur eremura helduko garenez, Alkartasuna Kooperatiba egoitza ohiaren atzealdea zeharkatuko duen kaleak Pikaola izena hartuko du. Eta Pikaolatik Puntapax aldera jaisteko kaleak Lakizar. Urbanizazio berriaren baitan, Pikaolarekiko paraleloa izango den kale berri bat ere sortuko da; Latsari izenekoa.

Txirikorda

Belaunaldi arteko etxebizitza komunitarioa etorkizuneko Ugartondoko urbanizazio berrian kokatuko da. "Usurbilgo Udalak Ugartondoko urbanizazio berrian jasoko duen ekipamendu publikoan, herriko gazteentzat eta adinekoentzat etxebizitza komunitarioa sustatuko du. Europako iparraldeko herrialdeetan gero eta ohikoagoak dira halako etxebizitzak, baina Euskal Herrian ez. Usurbil izango da lehen udalerria halako egitasmo bat bideratzen, ekimen publikoz". Gogoan izan, urte hasieran bideratu zuen Udalak proiektu hau diseinatzeko parte hartze prozesua. Prozesu hartan definitu ziren Txirikordaren ezaugarri fisikoak edota bizikidetza arauak.

Aldaketa zirkulazioan

Gogoan izan, Ugartondoko lanak amaitu artean inguruko zirkulazioan aldaketak izango direla. Martxotik Pikaola Kaxkoarekin lotzen zuen bidea itxita dago. Ugarte baserri atariko bidea bi noranzkoetarako baliatzen da, eta semaforo batek arautzen du ibilgailuen joan etorria.


Maider: 'Barrendik atera zaidana egin dut, intuizioari jarraituta'

Alaitz eta Maiderren musika ibilbidea bukatu eta hamahiru urtera, bueltan dator Maider Zabalegi oiartzuar musikaria, “Zuei” pop disko argitsuarekin.

Bizitzak alde batera eta bestera lerratzen gaitu eguna joan eguna etorri, eta hausnarketak edo bihozkadek eragindako norabide aldaketa horiek geu eta geure ingurua aldatzen dituzte nahitaez, mugiarazten gaituzte eta, ondorioz, bizirik gaudela erakutsi.

Sortzailearentzat, halere, itzal saihestezina da adierazteko beharra, bidaide nekaezina, eta sormenak beti aurkitzen du tartea azkenean azalera ateratzeko, bizitzaren zoroa gelditutakoan, oreka iritsitakoan.

Maider Zabalegiri hori gertatu zaio. Hamar urte luzeko isiltasunaren ostean, hainbat dolu prozesuk gitarra hartzera bultzatu zuten, barrenak hustera, Alaitz eta Maiderrekikoak bukatutakoan. ?Motxilan kargatutakoak? kantu bihurtu, eta ?Zuei? kaleratu zuen orduan.

Dolua pizgarri eta heriotza sormenerako erregai izan baditu ere, oiartzuar musikariaren disko berria ez da, halere, iluna, ezpada distiratsua.

Isiltasuna haustera dator ?Zuei? diskoa, Alaitz eta Maiderren ibilbidea bukatutakoan musikatik aldendu baitzinen?

Egia da hori, baina uste dut naturaltasun batetik urrundu nintzela: Alaitz eta biok 14 urterekin hasi ginen, oso gazte ginela. Lehen diskoa 20 bat urterekin atera genuen, eta gero ez ginen gelditu.

Orduan, egia da geldialdia egin nahi nuela: bidaiatu, bestelako ametsak bete eta ama izan nahi nuen. Beraz, dena utzi nuen, eta hori guztia bizitzen murgildu nintzen, orain arte.

Musika zure egunerokotik ere desagertu zen, orduan? Entzule gisa ere ez zenuen musika bizi?

Oso gutxi, apenas entzuten nuen. Beti oso gustuko izan ditudan artistak jarraitu ditut, baina, bestela, ezer gutxi. Ez nuen, adibidez, gitarra jotzen jartzeko beharrik sentitzen.

Eta zerk bultzatu zaitu berriz konposatzera?

Hamabi urte hauetan dolu prozesu batzuk egon dira; azkena, aitonarena. Hain zuzen ere, aitona hiltzen ari zela sentitu nuen berriro musika sortzeko gogoa.

Hamar urte geroago gitarra hartu, eta melodia bat sortu nuen. Hiltzen ari zenean, ez nintzen gai kantu hori osorik jotzeko: puska bat jotzen nuen, eta negar batean bukatzen nuen. Hil egin zen egunean, ostera, oso gogoan dut beilatokitik bueltan gitarra hartu eta goitik behera jo nuela kantua. Eta ordutik gelditu gabe aritu naiz gaur arte.

Hirugarren umetxoa edukitzea bezalakoa izan da: goizaldeko hiruretan edo lauretan esnatu, melodiak grabagailu batean gorde?

Argazkia: Kepa Gonzalez

Huste prozesu bat izan da, orduan

Hori da. Niretzat urte hauetan guztietan motxila bat kargatzen aritu izan bainintz bezala izan da: gauza oso politak, gauza gogorrak? Orain, klik egin dut, eta hori guztia musikaren bidez ari naiz ateratzen.

Aldarte baikorra, positiboa, dario diskoari, nolanahi ere, galeren iluntasuna baino gehiago?

Berez atera zait horrela. Ez dut pentsatu nori gustatuko zaion, baizik eta kontrakoa. Niri barren-barrendik intuizioz atera zaidana egin dut, eta bestea guztiari ez diot bueltarik eman. Hala ere, jendeari heldu zaiola ikusi dut, eta hori oso polita da.

Gainera, bizitzan gorabeherak izaten ditugu denok, baina nik argi handiarekin ikusten ditut beheraldi horiek ere. Denak dira ikasgaia dakarten uneak, eta diskoan hori igartzen delakoan nago.

Popa da nagusi oro har diskoan, baina amerikar folkaren ukitu batzuk ere badaude (banjoak ?Segundu batean? kantuan, Hammond organoak ?Malkoak begietan?en, lap steela?). Zer musika entzuten duzu?

Niri asko gustatzen zaizkit Nanci Griffith, Alison Krauss eta gisa horretakoak, eta horiek ere asko erabiltzen dute lap steela, adibidez.

Garrantzi handia eman diet lap steelari eta pianoei, eta bat nator: horiek ukitu folkie-a eman diote lanari.

Nola konposatu dituzu kantuok?

Gitarra eta pianoa erabiltzen ditut. Normalean, bat-batean etortzen zait melodia, eta gero osatu egiten ditut kantuak.

Argazkia: Kepa Gonzalez

Karlos Aranzegi, Joseba Loinaz, Urbil Artola eta Dani Venegas musikariak izan dituzu ondoan grabatzeko orduan, eta azken horrek ekoizpen prozesuan emandako laguntza azpimarratu duzu?

Nik kantu gordinak konposatu ditut, eta, Danik moldatu eta gero entzun ditudanean, uste dut maitasun platoniko musikala aurkitu dudala, nahiz eta lehen ezagutzen ez nuen; Urbilek aurkeztu zidan. Hobeto ezingo zuen egin, nire ikuspegitik.

Kantuak erakusten nizkionean, egiten zituen moldaketa guzti-guztiak gustatzen zitzaizkidan, eta inongo unetan ez diot esan ?tira, hori ez zait gustatzen?.

Diskoak ?Zuei? du izena. Zein dira ?zuek? horiek?

Bizitza honetan oso zorionekoa izan naizela uste dut, eta jende askori eman diezazkioket eskerrak. Eta ez jendeari bakarrik: itsasora joateak edo errekako soinua entzuteak bultzada ematen dit.

Mimosak pasatu berri dira, eta horrek, adibidez, kargatu egiten nau. Lehen horiek eskalatzen-eta bilatzen nituen, eta orain musikak ematen dit.

Alaitz eta Maiderrekin, dantzaldi giroan aritu zinen zuzenekoetan, baina kantu hauek, pausatuagoak dira, ezberdinak. Zelakoak izango dira etapa berri honetako zuzenekoak?

Bai, kantuak askoz lasaiagoak dira, eta ez dute zerikusirik lehen Alaitz eta Maiderrekin egiten genuenarekin. Eduki lezakete antza nik garai hartan egiten nuenarekin, baina Alaitzi dagokion puska kenduta.

Entzuteko musika iruditzen zait, erritmodun kantu batzuk ere badaude, eta bakoitzak sentitzen dituen bezala dantza ditzake, baina, oro har, proposamen intimuagoa da, lasaiagoa.

Lehen kontzertua, Oiartzungo udaletxean jo zenuen, etxean?

Bai, lehenengo kontzerturako, hori nahi nuen, eta gozamen hutsa izan zen.

Maider

Diskoko musikari berek laguntzen dizute?

Dani ez dago, eta Garbiñe Sagastibeltza etortzen da gurekin, Maixa eta Ixiarren ibilitako baxu-jotzailea. Argi nuen neska bat nahi nuela taldea, eta beti iruditu zait presentzia handia duela agertokian.

Dena dela, nahiz eta musikari handiak dauden, ez diot horrenbeste begiratu haien trebeziari, baizik eta pertsona onak izateari. Intuizioari jarraitu diot, eta, nire ustez, horrela asmatu egiten da gehienetan.

Alaitzen kolaborazioa izan duzu ?Kale kantoian? eta ?Zelaian? kantuetan. Zelakoa izan zen estudioan berriz bat egiteko unea?

Oso-oso polita izan zen, berezia. Gazte-gaztetan erabili genuen estudio bera zen, eta, trikiarekin grabatzen hasi zenean, negar batean hasi nintzen, ezin geldituta.

Zer alde ikusi dituzu eszenan, maila artistikoan zein antolakuntza eta funtzionamendu mailan, 90eko hamarkadaren eta gaur egungo egoeraren artean?

Teknologian ari naiz gehien nabaritzen. Konposatzeko ere, Whatsapp erabili dugu: grabatu, eta taldekideei bidali. Zentzu horretan, askoz erosoagoa izan da.

Bestalde, ingurura begiratuta, musikan aberastasun handia dagoela ikusten dut: talde piloa gaude, hamaika estilotakoak?

Aurrera begira, zer asmo duzu? Uste duzu konposatzeko eta zure kantuak erakusteko grina horrek hor segituko duela?

Urte hauetan ikasi dudan beste gauza bat da hori: gaurkoa bizi, eta ez pentsatu biharkoan. Bihar zer izango den ikusiko dugu: zer gogo daukadan, nola eboluzionatzen duen guztiak?

Konposatzen jarraitzen dut, kantu berriak egiten ari gara, baina ez dut planteatu ere egin. Ez dut nahi, oraingoa disfrutatu nahi dut. Adin honekin, desberdin egiten dira gauzak.

Alaitz eta Maiderrekin bizi izan zenuten erritmo frenetikoak izango du, bada, zerikusia filosofia horrekin, ezta?

Bai, noski. Bizitzan denak dauka zergati bat, eta nik etapa hori pasatu behar izan nuen gaur egun naizen hau izateko.


Oarsoaldeko ikastetxeetan matrikulatuta dauden ikasleen erdiak baino gehiagok Eskola Kirola egiten dute

Enekoitz Markos (Oiartzungo kirol zinegotzia), Jon Txasko (Errenteria-Oreretakoa) eta Irlentz Ortega (Lezokoa), gaurko agerraldian

Eskola Kirola programaren aurtengo ikasturteko datuak aurkeztu ditu gaur goizean Oarsoaldeak. Agerraldian Jon Txasko Errenteriako kirol zinegotzia, Enekoitz Markos Oiartzungo kirol zinegotzia eta Irlentz Ortega Lezoko kirol zinegotzia izan dira. Datu horien artean, programa hau egiten dutenen kopurua nabarmendu dute: Oarsoaldeko ikastetxeetan matrikulatuta dauden 8 eta 12 urte arteko ikasleen erdiak baino gehiagok (%51) egiten dute Eskola Kirola. Guztira 2.751 ikasle daude matrikulatuta eta horietatik 1.403 dabiltza Eskola Kirolean.

Ikasturte honetan 135 talde osatu dituzte eta horien saioak 84 entrenatzailek gidatzen dituzte. 77 talde sortu dituzte Errenteria-Oreretan, 23 Oiartzunen, 25 Pasaian eta 10 Lezon.

Nesken parte hartzea ere nabarmendu dute eta “poliki bada ere” gorantz doala esan dute: “Nesken %32,15ak hartzen du parte eta mutilen %67,45ak”.

Eskola Kirolaren bidez, elkarrekiko errespetua, elkartasuna eta kirol legez jokatzen ikasten dute. Horrez gain, autoa ez den bestelako garraio moduak bultzatzen ahalegintzen dira. Bestalde, azaldu dutenez, “Oarsoaldean garatzen ari diren Eskola Kirolaren eredua eta egitasmoa oso garrantzitsua da euskararen normalizaziorako eta pertsona gisa hazteko”. Horren haritik, jarduera %100 euskaraz egiten dela nabarmendu dute.


Mañariako Zalloventa harrobia ixteko agindua eman du Jaurlaritzak

Horrez gain, harrobiaren jarduerak kaltetutako ingurunea eraberritzeko plana jarri beharko dute abian. Auzitegi Gorenaren ebazpen bat aintzat hartuta hartu dute erabakia.

Mañariako Zalloventa harrobia ixteko agindua eman du Eusko Jaurlaritzak, Auzitegi Gorenak ekainaren 9an sinatutako ebazpen bat betearazteko.

Bere garaian, eta zenbait ebazpen judizial tarteko, Jaurlaritzak Mañariako harrobia ustiatzeko baimena eman zion Canteras y Hormigones Zalloventa S.A. enpresari.

Alabaina, EAEko Auzitegi Nagusiak baimen horren aurka aurkeztutako helegiteak aintzat hartu zituen, aurreko epaiak baliogabe utzita. Orain, Auzitegi Gorenak ebazpen hori berretsi egin du eta Eusko Jaurlaritzak agindua betearazi.

Horrez gain, aipatu enpresak proiektua bertan bere utziko duela esanez eta instalazioak nola desegingo dituen zehaztuz proiektu bat aurkeztuko beharko du.

Era berean, harrobian egindako jarduerak zona horretan eragindako kalteak konpontzeko bidean, eraberritze-plan bat ere aurkeztu beharko du.


Euskaltzain oso izendatu dute Miriam Urkia aretxabaletarra

Euskaltzain berriak izendatu ditu Euskaltzaindiak gaur, Iruñean, egin duen osoko bilkuran; hain zuzen Miriam Urkia aretxabaletarrak eta Roberto Gonzalez de Viñaspre, Trebiñun bizi den bilbotarrak gehiengo osoa lortu dute hautaketan.

Euskaltzain oso izendatu berriek Euskaltzain emeritu diren Patxi Uribarrenek eta Joan Mari Torrealdaik utzitako hutsunea beteko dute.

Orain zortzi hilabeteko epea dute sarrera-hitzaldiak gertatzeko, eta berdin erantzunezko idazkia egin behar duten euskaltzainek bereak prestatzeko. Behin hori egindakoan, harrera ekitaldia egingo da.

Euskaltzaindiaren Hiztegiaren arduradun

Joan Mari Torrealdai euskaltzain emerituaren lekua beteko du aretxabaletarrak. Euskal Filologiako doktorea da bera (EHU, 1997), UZEIko langilea 1983tik, Lexikografia saileko zuzendaria 1992tik eta, teknologiei lotutako lan lexikografikoekin batera, Euskaltzaindiari lotutako lanetan dihardu. Hain zuzen Hiztegi Batuko lantaldeko kide da 1999tik eta Euskaltzaindiaren Hiztegiaren arduradun 2013tik. Euskararen Aholku Batzordeko kidea ere bada 2007tik.


Gazte kanpaldietan mendian segurtasuna zaintzeko ikastaroa martxo bukaeran Donezteben

Martxoaren 27tik 29ra eskainiko dute ikastaroa Doneztebeko Belbieretxea aterpean. Izena emateko dime@navarra.es helbidera idatzi behar da.

Gazteekin egiten diren Jardueretarako Nafarroako Eskolak (GENE) antolatuta, martxoaren 27tik 29ra, hiru egunez, mendiko segurtasunari buruzko ikastaroa izanen da Doneztebeko Belbieretxean.Izena eman nahi dutenek Nafarroako Gazteriaren Institutuaren bidez (dime@navarra.es) eman dezakete eta Iruñetik joan-etorria egiteko autobusa izanen da.

Egitaraua

Martxoaren 27an, ortziralean, ikastaroa aurkeztuko dute. Larunbatean, martxoaren 28an, hainbat tailer eta praktika eginen dituzte. Arratsaldean, berriz, materialaren berrikusketa egin eta ibilaldia hasiko dute. Igandean, ibilbidea akituta, aterpera itzuliko dira.


Hamaika hitzordu, Emakumearen Nazioarteko Egunaren harira

Bihar, martxoak 8, Emakumearen Nazioarteko Eguna izango da eta egun seinalatu horren harira, hainbat ekimen antolatu da eskualdean. Asteburuan dagoeneko, abian jarri dira horietako batzuk, baina datozen egunetan ere izango da hitzordurik:

ADUNA

Martxoak 8, asteartea

18:00 Bakarrizketa, ‘Ni eta punto!’ Bea Egizabalen eskutik kultur aretoan.

Ondoren, pintxo-potea.

Martxoak 12, larunbata

21:00 Emakumeen arteko afaria Zabala sagardotegian.

LARRAUL

Martxoak 9, asteazkena

17:30 ‘Emakumeen burujabetza eta berdintasuna’ hitzaldia kultur aretoan.

ZIZURKIL

Aizan talde feministaren eskutik:

Martxoak 11, ostirala

19:00 Elkarretaratzea Joxe Arregi plazan.

Martxoak 12, larunbata

11:00-14:00 Ahalduntze tailerra, Atxulondo kultur etxean.

ASTEASU

Martxoak 8, asteartea

19:00 Errealeko emakume jokalariek, kirol munduan duten esperientzia azalduko dute.

19:45 ‘Asteasuko emakume kirolariak’ dokumentala, udaletxeko ikus-entzuneko gelan. Bertako emakume futbolari, pilotari, korrikalarien azalpenak jasotzen dira ikus-entzunezkoan.

AMASA-VILLABONA

Martxoak 8, asteartea

19:00 Elkarrateratzea Errebote plaza neta ondoren, Ekia talde akustikoaren musika emanaldia.

Martxoak 9, asteazkena

19:00 Mahai-ingurua egingo dute Subijana etxean: Emakumea eta prekarietatea. ELAko Jone Bengoetxea, LABeko Oihana Lopetegi eta Bilgune Feministako Saioa Iraola hizlari, Idoia Mikelezen gidaritzapean.

ANDOAIN

Martxoak 8, asteartea

19:00 Zine foruma. 'Minerita' eta 'Virgen Negra'. Filmeen aurkezlea: Iratxe Fresneda.

Martxoak 10, osteguna

17:30 Kultur aniztasunaren saioa Gazte Lokalean.

Martxoak 11, ostirala

21:30 Olatz Zugastiren kontzertua.

Martxoak 12, larunbata

20:00 Las Chirigoticas taldearen 'Juanita Calamidad' antzezlana.


Europako surflari gazteak arituko dira bihartik aurrera Sopelan

Bihar, osteguna, abiatuko da Atxabiribil hondartzan Sopela Pro Junior txapelketaren seigarren edizioa. Igandera arte, 21 urte baino gutxiagoko 150 surflari baino gehiago elkartuko dira bertan. Proba hori Europako zirkuituak dituen probetako bat da eta puntuagarria da gazte kategorian. Neskentzat sei probetako laugarrena izango da eta mutilentzat, aldiz, bostetik hirugarrena. Beraz, Sopelako proban sailkapen ona lortuz gero, txapelketaren nondik norakoak zehaztuak geratuzko liratezke. Hori dela eta, surflariek irabazteko eta galtzeko asko izango dute Sopelan. Herrian ospatzen diren surf eta bodyboard proba gehienak legez, probaren antolatzailea Peñatxuri surf elkartea da, Sopelako Udalaren laguntzaz. Bestalde, Billabong da probaren sponsor ofiziala, eta Euskal Herriko Surf Federazioaren kolaborazioa ere azpimarratu behar da. Ustezko faboritoak nabarmentzeko orduan, nesken kategoriari dagokionez, Leticia eta Loiola Canales ahizpa sopeloztarrek zer esana emango dute, euren herriko hondartzan lan txukuna egiteko asmotan aurkeztuko baitira. Garazi Sanchez getxoztarra izango dute lagun. Izan ere, euren helburua surflari frantsesen nagusitasunari aurre egitea izango da. Aurrez aurre izango dituzte Maud Lecar eta Johanne Defay, iazko Sopela Pro 11ko txapelduna. Horretaz gain, Hegoafrikako Bianca Buitendag egungo zirkuituaren txapeldunak eta sailkapenean hirugarrena den Reunion irletako Cannelle Bulard surflariak ere parte hartuko dute. Argazkian, Garazi Sanchez getxoztarra / cc-by-sa Gorka Palazio.

Mutilen kategorian, Euskal Herriko surflariak oso sasoi onean daudela azpimarratu behar da: Natxo Gonzalez (iazko Billabong Pro Junior-aren laugarren sailkatua), Borja Agote, Alex Gironi, Ander Mendiguren, Txaber Gaminde eta Kosme Fernandez, besteak beste. Frantziar Estatuko surflariak ere faboritoen artean egongo dira, Ian Fontaine (iazko txapelduna) buru dutela, William Aliotti eta Tom Cloarec ahaztu barik. Bestalde, Reunion Irlatik ere Jorgaan Couzinet eta Kieran Bulard izango ditugu, Portugalgo Federico Morais eta egungo liderra den Vasco Ribeirorekin batera. Halaber, Marokotik Ramzi Boukhiam helduko da, egungo laugarren sailkatua eta iazko finalista.


ARGIA egutegia: edukiz eta itxuraz berritua

ARGIAk lehenengo egutegi takoa argitaratu zuenetik 13 urte igaro dira. 13 tako begiratu ahal izan ditu irakurleak beste hainbeste urteetan. Garbiñe Ubeda lehenengo egutegi hartan lanean aritu zen eta baita oraingoan ere. 2005ekoak itxura zein eduki berrituak izatearen ardura berea izan da.

Gauza guztiek behar dute arnasberritzea eta egutegi takoari ere hortarako garaia iritsi zaio. Itxura zein edukiak astindu dira eta eskuetan jasotzen duenak segituan igarriko dio «betiko» egutegia berrituta datorrela.

Aurrealdeko orrialdean urteroko elementuak aurki daitezke: santuak, Seaskako izendegia, eguzkia eta urteko zein egun den. Iazkoaz gain ordea, orri bakoitzean hilabete osoko erreferentzia dago eta era berean, ilargiaren gorabeherak erosoago jarrai daitezke. Hainbat egunetako ospakizunen berri ere ageri da aurrealdeko orrietan. Bistara ere egingo du kolpea aurrealde horrek lau koloretan baitago eta papera birziklatua baita, (iaz bezala) zuri-zuria. Argitasun berezia eman die aldaketa horrek aurrealdeei.

Tarzan, Lech Walesa eta Corazon Aquino Atzealdeko edukiak osatzeaz Garbiñe Ubeda arduratu da. Azken urteotan, egunerokoari lotutako gaiak jorratu dira orriotan: barazkiak eta landareak noiz eta nola landatu, negu gogorraren aurrean zein osasun neurri hartu, sabela kontent izateko postre goxoak nola prestatu... Egutegia 2005 berriz, egunerokotasunari lotuta baino egunari lotuago dago. Zer gertatu zen adibidez, 1973ko irailaren 16an? Bada Victor Jara kantari txiletarraren gorpua aurkitu zuten. Garbiñe Ubedak egunerorako aurkitu ditu kontatzeko moduko gertakariak, ezagutzeko moduko pertsonaiak edo bitxikeriak. Kontakizun gehienak XX. mendekoak dira eta mundu zabalekoak. Lehen Tourra aurkituko duzu uztailaren 1ean eta urriaren 5ean Londresen sortu zen PEN klubari buruzko informazioa. 1940ko abuztuaren 20an Trotski hiltzen saiatu zirela jakingo duzu eta abenduaren 13an kukurutxoa 1903ko egun horretan patentatu zutela irakurriko duzu. Mundu zabalekoak eta gai askotako edukiak aukeratu ditu Ubedak, baina berak aitortu digunez gai batzuk kutunagoak ditu eta gehiago nabarmendu ditu; esate baterako, zientzia eta teknologia berriei buruzkoak eta emakumeari buruzkoak, nahiz eta azken honen kasuan ezkutuan egondako emakumea nabarmentzea erraza egin ez zaion. Bitxiak egin zaizkionak ere besterik gabe hartu eta sartu egin ditu egutegi takoan eta berarentzat sekula entzun gabekoak zirenak ere bai. Gutxien jorratu duen gaietakoa izan da Euskal Herriko politika, bere ustez, «egunero nahikoa eta gehiago jasotzen dugulako».

Pertsonaiak ere barra-barra aurkituko ditugu: Tarzan dela, Corazon Aquino, Billie Holiday, Lech Walesa, Charles Chaplin eta Antonio Gaudi, besteak beste. Ubedak egin du ahalegina pertsonaia hauek jaiotegunagatik edo hil zireneko egunagatik ez nabarmentzen, bere ustez, «hori ez da meritua, bizitzan makina bat gauza interesgarri egin dute, baina egun zehatzekin lotzea askotan zaila egin zait».

1992ko egutegia Urte haietan Arantzazuko egutegia zegoen merkatuan eta baita erdarazkoak ere. Euskarazkoa elizari lotua zegoen eta santutegia lantzen zuen asko. ARGIAk egutegi tako modernoagoa egin nahi zuen, eduki gehiago erantsi, atseginagoa egin. Ubedaren ustez, «bistatik sartzekoa izan behar zuen, edukiaz gain itxurak ere garrantzia izan behar zuen». Tako hura izan zen abiapuntua eta 13 urte ondoren tako eraberritua egunero orritxo bat galtzeko prest dago.


ASBren defentsak astelehenean aurkeztuko ditu ilegalizazioaren kontrako alegazioak

Erabat agortuko du epea. Espainiako Auzitegi Goreneko 61. salako epaileak astelehenean bertan batzartuko dira, defentsaren arrazoiak aztertzeko.

ASBren defentsak gaur aurkeztu behar zituen Espainiako Auzitegi Gorenean ilegalizazioaren kontrako alegazioak, baina epe guztiak agortzea, eta graziako eguna erabiltzea erabaki du. Horrenbestez, astelehenean aurkeztuko dituzte alegazioak. 15:00etan bukatzen zaie erabat epea.

Goreneko 61. salako 16 epaileak prest zeuden ASBren ilegalizazioaz gaur erabakitzen hasteko, baina denfentsak graziako eguna baliatuz atzeratzea erabaki duenez, astelehenean hasiko dira.


Musikaire - aldaketa.

Gaur gaueko Aziza Bhrahimen

Musikaire - aldaketa. Gaur gaueko Aziza Bhrahimen kontzertua ARRIOLA ANTZOKIAN izango da, euria dagoelako iragarrita.


Herria Kantuz ekimen berria

Datorren abenduaren 13an, herrian kantua izango da nagusi, beteko da hainbat herritarren ekimenez. Antolatzaileek abestea gogoko duen orori egiten diete parte hartu eta ondo pasatzeko gonbidapena.

Hainbat villabonatar, Loatzo musika eskola, Oinkari dantza taldea, Udala, Eresargi eta Eresargi Txiki abesbatzen artean, Herria Kantuz ekimen berria jarri da abian. Abenduaren 13an, larunbatarekin, kaleak kantu eta doinuz beteko dira iluntzeko 19:00etatik aurrera. Antolatzaileek garbi dute helburua: “herri giroan, euskal abestiak abestuz arratsalde atsegina igarotzea”. Herritar guztiei egiten diete parte hartzeko gonbidapena. “Herriko kaleetan barrena ibiliko gara, tabernaz taberna; hori ere mantendu beharreko ohitura baita. Euskal abestiak abestea gustuko duten herritar guztiak animatu nahiko genituzke”.

Guztira 32 kantu aukeratu dituzte (Baldorba, Habanera, Eperra, Furra-furra) eta kantu horiekin liburuxka kaleratu dute parte hartzaileentzat abestea errazagoa izan dadin. “Badaezpada, inork kantuak aurretik entzun nahiko balitu, CDan ere grabatu ditugu abestiak”. Kaleratu aurretik, abenduaren 11n, ostegunarekin entsegua egingo dute Musika Eskolan 20:00etan.

Aurretik gaztain-jatea

Kantuan hasi aurretik, giroa eta barrua pixka bat berotzeko, gaztain-jatea izango da lehenengo Errebote plazan 18:00etan. Ordubete geroago emango zaio hasiera hainbat musika tresnek lagunduko duten kalejirari.

Santio jaietako ekintzatan bezalaxe, herritarrek ekimen berrian ere parte hartzea espero dute antolatzaileek. “Abenduaren 13a izango da lehen hitzordua eta jendeak gogoa erakusten badu, aurrera begira ere abesteko bilkurak ez ezik, kantuaren inguruan afari nahiz bazkariak antolatzeko asmoa dugu”.


Auzolanerako deialdia egin du gaztetxeak

Eskalada taldeak boulderraren muntaia egiten laguntzeko deialdia egin du bideo bidez. Bihar, 10:00etan elkartuko dira gaztetxean.


Nafarroako selekzioak Espainiako Autonomien Arteko Eskubaloi Txapelketa irabazi du emakumezkoen infantil mailan

Urtarrialren 2tik 7ra Kantabrian jokatutako lehiaketan nagusitu dira neska nafarrak, iaz bezala. Anaitasunako jokalaria den 13 urteko Naroa Bakedanorekin mintzatu gara 'Kirol txiki, esfortzu handi' tartean.

Aurtengo txapelketan infantilak txapeldunak izan dira berriro, iaz bezala. Finalean Kataluniaren aurka irabazi dute 16-22.Gizonezko kadeteak txapeldunorde izan dira eta emakumezko gazteak laugarren postuan gelditu dira.

Haur mailako nafar selekzioan Beti Onak, Anaitasuna, Malkaitz eta Lizarreria taldeetako kideak biltzen dira.


ETBk 3,3 milioi euro jartzen ditu urtero pilota emanaldiak egiteko

Batez besteko ikusle kuotaren herena pilota jaialdiek ematen diote hilero ETB1 kateari

Euskal Telebistak urtean 150 pilota jaialdi ematen ditu zuzenean: astean hiru. 2015eko ekainaren 25ean sinatu zuten kontratua ETBk eta Bainet Mediak, hiru urterako. Eta kontratu horren arabera, irudi eskubideengatik telebista publikoak 12.000 euro ordaintzen ditu jaialdiko —1,8 milioi euro urtean—. Kopuruari gaineratu behar zaio langileen eta tresneriaren kostua. Eta Maite Iturbe EITBko zuzendari nagusiak Martin Ugalde Foroan esan zuenez, jaialdi bakoitza 22.000-23.000 euro inguru —irudi eskubideak barne— kostatzen zaio ETBri. Horrenbestez, ETBk urtean 3,3 milioi euro inguru jartzen ditu pilotarako. Baineten eta ETBren arteko kontratua 2018ko uztailaren 31 arte izango da indarrean.

Ikusle datuak aintzat hartuta, errentagarria da telebistarentzat pilotan egiten duen inbertsioa. Izan ere, ETB1en batez besteko ikusle kuotaren herena pilota emanaldiek ematen diote. Urrian %1,5eko ikusle kuota izan zuen euskarazko kateak, eta pilota kenduko balitzaio %1ean geldituko litzateke. Zenbait egunetan, kateak eskainitako bi orduko pilota emankizunak ikus-entzule gehiago lortzen dute astegun batzuetako programazio osoak —goizetik gauera— baino.

Kirol irudi eskubideen inguruko balorazioa eskatu dio BERRIAk ETBko arduradunei, baina ez dute erantzunik eman.

ETBren eta Baineten arteko kontratuaren arabera, Aspek, Asegarcek eta Esku Pilotako Enpresen Ligak antolatutako pilota jaialdien eskubideak adjudikatzen dizkio Bainetek ETBri, lurralde zehaztapenekin: Araba, Bizkai eta Gipuzkoarako esklusiban zuzenean, eta esklusibotasunik gabe diferituan. Nafarroan, berriz, esklusibotasunik gabe zuzenean eta diferituan. Laburpenak eta iragarkiak emateko aukera ere badu ETBk, kontratuaren arabera. Lapurdin, Nafarroa Beherean eta Zuberoan ere lurreko telebista digitalaren bidez jaialdiak zabaltzeko aukera du ETBk.

Arrauna, bai; Euroliga, ez

Pilota da egun kirol izarra ETBn. Baina uda partean, arraunak ere hartzen du indarra. ETBk Traineru Kluben Elkartearekin lotu zuen akordioa uztailaren 10ean, eta indarrean egongo da 2018ko abenduaren 31 bitartean. Hitzarmen horren arabera, ETBk ez du sosik ordaintzen estropaden irudi eskubideengatik, baina Traineru Kluben Elkarteak publizitatea jartzeko aukera du EITBko hedabideetan, 50.000 euroko balioan —BEZa aparte—.

Bestalde, saskibaloiko Euroligako partidak emateari utzi dio denboraldi honetan ETBk; 2013-2014ko, 2014-2015ko eta 2015-2016ko denboraldietan Baskoniaren partidak eta Lauko Finala eman zituen ETBk, eta, denboraldi bakoitzagatik, 250.000 euro ordaindu zizkion —BEZa kontuan hartu gabe— Euroleague Poperties elkarte anonimoari. Aurten, berriz, ez da lehiatu eskubideak lortzeagatik. Bilbo Basketen Eurokopa txapelketakoak ematen ditu soilik ETBk.


Manifestazioa deitu dute Iruñean, ustelkeria politikoaren aurka

Datorren larunbatean, izango da manifestazioa, Kontuz plataformak deituta. Pentsaera politikoen gainetik, hiritar guztiei egin diete parte hartzeko deia.

Kontuz plataformak manifestazioa deitu du, datorren larunbaterako, Iruñean, "Nafarroako Gobernua, berriro, lokaztu duen ustelkeria" salatzeko; 17:30ean abiatuko da martxa, Golem zinema aretoetatik Sarasate pasealekura. Asteon, plataforma honek Lourdes Goicoechea Foru Erkidegoko Ekonomia kontseilariaren kontrako salaketa jarri du Auzitegi Gorenean, Ogasunean eskua sartzen ahalegindu delakoan.

Javier Aiestaran Kontuzeko bozeramaileak jakitera eman duenez, eztabaida politikoetan sartzea ez da euren egitekoa, baina bai, gertatzen ari denaren aurrean, gizarteari ezinegona eta haserrea agertzeko aukera ematea.

Nafarroako gizarteak "protagonismoa" hartzeko ordua heldu dela gaineratu du Aiestaranek. "Ezin gaitezke albisteei begira geratu, erantzukizuna alderdi politikoen esku utzita".

Kontuz plataformaren irudiko, azken egunotako gertakariak ikusita, argi geratzen ari da Yolanda Barcinaren eta haren gobernuaren lehentasuna ez dela Nafarroa eta nafarren ahotsa entzutea. "Euren besaulkiak mantentzea dute helburu. Madrilera joan-etorrian dabiltza, itunak eta baimenak lotzen, nafarren etorkizuna haien esku utziz", gaineratu dute.

Larunbaterako deitu duten manifestazioa jendetsua izatea espero dute. Pentsaera eta sentimendu politikoen gainetik, herritar guztiak daudela manifestazioan parte hartzera deituta esan du Kontuz plataformak. Sindikatu eta eragile sozialen babesa ere eskatu dute.


ARMADAKO GOI KARGU BERRIAK KOLONBIAN

Juan Manuel Santos Kolonbiako presidenteak armadako goi kargudun guztiak aldatu ditu, izendatu eta bi urtera. Indar Armatuen komandante nagusi Leonardo Barrero jenerala jarri du, azkenaldian FARC eta ELN gerrillen aurkako borrokan nabarmendu dena. Estatu Goren Bateratuaren buru, berriz, Hugo Acosta izendatu du. Lurreko, Itsasoko eta Aireko armada sailetan ere komandante berriak jarri ditu Santosek. Eta Polizia Nazionaleko zuzendari berria Rodolfo Palomino izango da, duela urtebete kargua hartu zuen Jose Roberto Leon Riañoren ordez. Jendeak Alvaro Uriberen «falta sumatzea» normala dela esan zuen berriki Riañok.


"Euskal Herriko kulturgintzan ziztada handia izan zen punka"

Josu Larrinaga soziologoak antolatuta, 80. hamarkadan zabaldu zen mugimenduari buruz jardun dute Udako Euskal Unibertsitatean.

Udako Euskal Unibertsitateak antolatu du punk musikari eta batez ere, punk mugimenduari buruzko ikastaroa. "Euskal Punk eta (des)eraikuntza nazionala: ukaziotik haratago" izenburua jarrita aritu dira, besteak beste, Josu Larrinaga soziologoak antolatutako jardunaldi honetan.

Britania Handian sortutako punk mugimendua, berandu samar, baina indar handiz heldu zen Euskal Herrira 80ko hamarkadan. Mugimendu honek gurean zer kontraesan azaleratu zituen aztertu dute beste gai askoren artean. Batez ere, ezker abertzaleak, orduan Herri Batasuna zenak punk mugimenduaren aurrean izandako jarrera.

Punk hitzak ukazioa eta ukaziotik zerbait berria sortzea esan nahi du, esan nahi hori eman zaio baina, adibidez, Shakespearek beste esan nahi batez erabiltzen zuen. Alegia, baztergarria zena, mespretxagarria zena adierazteko. Amerikako Estatu Batuetan ere, gazte biziotsu, alfer eta arduragabeei deitzen zitzaien punk.

Musika taldeen agerpena nabarmena izan da ikastaro honetan. Euskal Herrian sortu zirenen artean: La Polla Records, Soziedad Alkoholika, Eskorbuto, Bulpes, Reap, Parabellum edo Kaotiko.

Gainera ezin dugu ahaztu, musikaz gain zerbait gehiago izan zela punka, beste mugimendu garrantzitsu askorekin bat egin zuen: okupazioa, gaztetxeak edo intsumisioa, besteak beste.


Angel Oiarbidek hitzaldia eskainiko du otsailaren 24an Areson

Gure Esku Dago-ko bozeramailea izanen da ostiralean 19:00etan Udaletxean

Mendialdeko Gure Esku Dago ekimenak antolatuta otsailaren 24an hitzaldia eskainiko du Angel Oiarbidek, Gure Esku Dago-ko bozeramaileak. Erabakitzeko eskubidea: herria, elkarbizitza, etorkizuna hitzaldia eskainiko du ostiralean 19:00etan Udaletxean. Ondoren aperitiboa eskainiko dute.


Euskal Herriko 15 xake talde Elorrioko torneoan

Udako egunak xakea kalera eta jendartera ateratzeko erabiltzen ditu Elorrioko Zaldi Baltza taldeak. Oraintsu gaztetxoentzako lehiaketa bat antolatu du udaletxeko arkupeetan. Zapatu honetan ere toki berean batuko dira. Oraingoan partida azkarren xake txapelketa prestatu dute.

16:00etatik 20:00etara 15 xake talde lehiatuko dira. Gehienak Bizkaiatik datoz eta tartean Durangaldekoak daude: Zaldi Baltza, Mendraka, Zornotza eta Abadiño. Gipuzkoatik Eibar eta Azkoitiako taldeek parte hartuko dute. Parte hartzaileen zerrenda Nafarroako (Burlada) eta Kantabriako (Castro) talde banak osatuko dute. Talde bakoitzak partida bana jokatuko dute beste denen aurka.

Elorrioko Udala, Iturrizoro elkartea eta Mendraka upategia ekimeneko laguntzaileak dira


Kirola eta Minusbaliotasuna jardunaldia Irurtzunen

Kirolariak begi bat tapatuta areto futbolean eta gurpildun aulkian saskibaloian ariko diraLarunbatean, hilak 26, 17:30ean Irurtzungo kiroldegianASDIRE LARRAKIL elkarteak (Asociacion de Discapacitados Reunidos Larrakil) gabeziaren bat duten pertsonen beharren berri eman, eta bailaran gai honen sentsibilizazioa egitea helburu duen elkartea da. Horretarako makina bat erakusketa, ekitaldi eta beste antolatzen dituzte. Asmo berarekin bihar, irailaren 26an, larunbatarekin, Kirola eta Minusbaliotasuna izeneko jardunaldia antolatu dute Irurtzungo kiroldegian, 17:30etik aurrera. Bi partida egonen dira jokoan, areto futboleko bat eta saskibaloiko beste bat. Areto futbolaren kasuan Xotako gazteak ONCE Pamplona taldearen kontra ariko dira, baina begi bat tapatuta dutela. Segidan saskibaloian ariko dira Irurtzungo taldeak, hiruko taldeak osatuta, baina gurpildun aulkietan daudela. Gabeziaren bat duten pertsonen tokian jartzea da helburua. Bukaeran ikusleek aipatu ekitaldietan parte har dezakete.


Sagarrondoei buruz ikastaro praktikoa atzeratu egin dute

GABIRIA // Gaur zuten egitekoa Erbie elkarteak antolatutako sagarrondoei buruzko oinarrizko ikastaroaren saio praktikoa, Idiazabalgo Kalbario baserriko sagastietan, Ramon Aseginolaza adituarekin. Eguraldi euritsua dela eta, astebete atzeratu dute. Herenegun, saio teorikoan, 24 lagunek parte hartu zuten, Gabino Murua azalpen emaile zela.


Guardia Civilaren aldetik jasandako "presio eta mehatxuak" salatu ditu udalbatzak

Arbizuko Udalak asteartean salatu zuen "udalbatzak azken hilabeteetan Guardia Civilaren aldetik jasandako presio eta mehatxuak". Udal ordezkariek azaldu zutenez, pankartei eta muralei "argazkiak atera eta Espainiako Audientzia Nazionalera bidaltzeaz gain, Guardia Civilak telefono deiak eta etxe zein udaletxera etorri dira propaganda kentzeko exijentziekin, behin eta berriro, Alderdien Legearen izenean". Gertaerak azken aldian maizago izan dira. Gertaeren berri emateko asteartean prentsaurrekoa egin zuten Iosu Miren Mendinueta alkateak eta Fran Araña, Fran Balda eta Gorka Iriarte zinegotziek. Zehaztu zutenez maiatzaren 9an, Abiadura Handiko Trenari buruzko galdeketaren aurreko astean, SEGI erakundearen 3 pankarta eta ETAren anagrama zuen mural baten eta harri landu baten inguruan eskaera egin zion Guardia Civilak udalari: "urgentziaz" pankartak kendu eta haiei emateko. Horretaz gain, anagrama agertzen den murala eta harri landua kentzeko eskatu zuen Guardia Civilak, "lege debekuak ez jarraitzeko". Espainiako Audientzia Nazionaleko zaintza epaitegia jakinaren gainean jarri zutela ere gaineratu zuten. Udal langileek jai zutenez, murala gerora ezabatu zen. Pankartetako bat Guardia Civilak eraman zuen eta, gainontzekoak, haizeak. MozioaArbizuko Udalak mozioa onartu zuen, zeinetan "errespetua" adierazi zuen "adierazpen askatasuna eta hori garatzeko erabili beharreko propaganda tresnekiko". Alderdien legeak "herritar askoren eskubide zibil eta politikoak ito nahi" dituela zehaztu ondoren, udala "presionatzeko" erabili nahi dutela nabarmendu ondoren, udalak bere "irizpide ideologiko-politikoetan oinarrituta lan egiten" dutela berretsi du. Guardia Civila ez dela "ongi etorria" gaineratzen da. Udalak "salaketa publiko egiteko beharra ikusi" du, jendea jakinaren gainean egoteko eta "mobilizazio eta protesta ekimenak antolatzeko beharrean ikusten bada herrien babesa jaso dezan".


2015. urtean 402 enpresa berri lagundu du Gaztenpresak

Laboral Kutxaren egitasmoari esker, orain arte 4.120 enpresa eta 7.330 lanpostu sortu ahal izan dira

BILBO. Ekintzailetza sustatzen duen Laboral Kutxaren Gaztenpresa egitasmoak joan den urtean 402 enpresa sortzen lagundu zuen, 731 pertsonari enplegua emanez. 2.000 proposamen jaso zituen iaz Gaztenpresak, eta horietatik %40k igaro zuten hautaketaren lehen fasea. «Batzuetan, aurkezten zaizkigun negozio ereduak garai ezegokian proposatzen dira, eta horiekin lanean jarraitzen dugu», azaldu du Xabier Egibar Laboral Kutxako negozio garapen arloko zuzendariak. Bigarren fasea igarota, aurkeztu diren eskaeren %20k egin dute aurrera.

Aurrera egin duten proiektu horiek, gainera, laguntza berezi bat izan zuten joan den urtean. Hain zuzen, Mentoring programa abiatu zuten iaz lehenengo aldiz. Horri esker, negozio kudeaketari buruzko gomendioak ematen dituen 41 pertsonako talde batek negozioaren bilakaerari buruzko gomendioak eman zizkien.

Bi hamarkada dira Gaztenpresa abiatu zenetik, eta, ordutik, 4.120 enpresa berri eta 7.330 lanpostu sortu dira.


Baztan Bidasoako XXX.bertsopaper lehiaketako D mailako sariduna den Iban Garro lesakarrarekin solastu gara..


‘La dama de hierro’ ikusgai, helduentzat

Margaret Thatcherren biografian oinarritutako pelikula izango da ikusgai helduentzat, asteburu honetan. La dama de hierro izena du pelikulak eta Phyllida Lloyd-ek zuzendua da. Meryl Streep aktoreak egingo ditu protagonista lanak. Gaur, 19:30etan eta 22:30etan izango da ikusgai, Biterin. Bihar, berriz, 19:30etan.


Bilbo Basket ACBra itzuli da, Palma mendean hartuta

Neurketa oso parekatua izan zen eta azken minutuan erabaki zen Bilbokoen alde. Alex Mumbruk taldearen igoera lortu du entrenatzaile gisa aritu den lehen urtean.

Bilbo Basketek urtebete itxaron behar izan du soilik ACB ligara itzultzeko. Denboraldi onaren sari, LEB ligako lauko finalera sailkatu da, eta Iberojet Palmari nagusitu zaio finalean. Partida oso estua izan da. 55 puntura berdinduta iritsi dira partidaren azken txanpara, eta azken minutuan erabaki du neurketa Bilbo Basketek. Jaylon Brownen 2+1eko batek eta Schreinerren hiruko batek eman zien garaipena beltzezko gizonei. Javi Salado kapitainak lortu zuen azken puntua.

Bilbo Basketek zaleen aurrean lortu eta ospatu zuen igoera. Miribillako harmailak goraino bete zituzten 10.000 jarraitzailek. Festa hutsa izan zen Miribilla, atzo gauean, partida hasieratik amaierara arte.

Alex Mumbruk entrenatzaile gisa aritu den lehen urtean lortu du taldea ACBra gidatzea. Jaitsieraren kolpea jaso zuen jokalari gisa aurreko denboraldian, eta, aurten, entrenatzaile eserlekutik lortu du igoera. Zuzendaritzak kontratua berrituko diola iragarri du. Mumbruk adierazi du taldea entrenatu nahi duela ACBn. "Jaitsieraren arantza barruan neukan. Une gogorra izan zen eta taldea ACBra itzultzea harro egotekoa da. Beharrezkoa zen igotzea eta Bilbo eta Bizkaia merezi duten tokian jartzea: ACBn".

Bilbo Basketek kirol lehian ACBn jokatzeko eskubidea lortu badu ere, taldeak erabaki beharko du egun dituen zailtasun ekonomikoekin mailaz igoko den ala ez. Kantxan garaipena lortuta, bulegoetan dago orain partida.

Bilboko Udalak harrera egingo dio gaur taldeari.


Bikingoek Oñatiko kaleak inbaditu dituzte

Atzo, martitzena, ospatu zituzten Inauteriak Elkar Hezin eta ikasle zein irakasleak bikingoz mozorrotu ziren. Ateri zegoela aprobetxatuz, ikastetxetik atera eta herriko kaleetan zehar ibili ziren, kalejiran.


Bergarako Udalaren osoko bilkura, 2016-01-11

Elena Leteren aukeraketa eta kargu hartzea alkate berri moduan eta baita Igor Oiarbideren kargu hartzea zinegotzi berri moduan.


ETB1ek uztailean izan ditu urteko daturik onenak; ETB2k, abuztuan

Euskarazko kateak %2,4ko ikusle kuota lortu du uztailean, eta %2,1ra jaitsi da abuztuan. ETB2k %8ko kuota izan du azkeneko hilean.


Antzinako garaiak gogoratzen

Kurtso hasiera honetan zeri buruz idaztea oraindik garbi ez neukala, antzinako garaiko komikiak besterik ez zitzaizkidan gogora etortzen. Nire adineko jendeari, noizean behin gazte garaiko kontuak burura etortzen zaizkigu. Flashback hauen barruan, nola ez, gazte, nerabe eta haur garaiko marrazki bizidunak, komikiak eta bestelakoak ere izaten dira. Zenbait lagunekin afari batean edo garagardo bat edaten zaudela aspaldiko telebista programak gaur egungoak baino hobeak zirela askotan esaten dugu, zahartzaroan gutxika sartzen garen seinale.

Gaurko marrazkiekiko konparaketak alde batera utzita, edo eta aspaldikoak izanik, gaur egun oraindik ere asko irakurtzen diren serieak kontutan hartu gabe (hala nola, Dragoi bola, Asterix, Mortadelo edo beste klasikoren bat), gure gogoan ditugun zenbait manga telesailei buruz arituko naiz.

Eskolako eta ikastolako patioetan futbolera jolasten geundela, ikaskideek gure telebista saileko pertsonaiak ginela imajinatzen genuen eta beraien futbol tekniken izenak ozenki esanez, baloiari ostikadak ematen genizkion ahalik eta indartsuen. Kirolen arloko marrazki bizidun haiek “Campeones” izenez itzuli zituzten Tele5-n baina berez, “Capitan Tsubasa” izena zuten. Nork ez ditu gogoratzen, kilometroak zituzten futbol zelai haiek, hamar metro baino gehiago salto eginez ematen zituzten pilotakadak eta nola, noizean behin ere gola egin ondoren, baloiak ate-sarea zulatzen zuen. Batzuek Oliver, beste batzuek Benji eta gaiztoenek, Mark Lenders izan nahi zuten. Kuriositatez, Oliver Bartzelona futbol taldean jokatzen ari dela bukatzen da seriea.

Garai hartako mangaren indarrak euskaratzera ere bultzatu zuen. ETB-n zenbait serie ikusteko aukera izan genuen. “Arturo erregea” denbora gutxiz ibili izan zen, baina gogoz ikusten nuen ere. Bertan Arturo erregearen kondaira, irudi mitologiko eta fantasia askoz apainduta azaltzen zitzaigun.

Mundu epikoa alde batera utzita, eta umorearen sailean sartuz, nork ez ditu gogoratzen “Lamu estralurtarraren” abenturak (ETB-n ere euskaraz), lehoinabar bikinia jantzita, “chicho terremoto” saskibaloi jokalari txikia, erdaraz soilik ikusteko aukera izan genuena baina guztiongan aztarna nabaria utzi zuena (¡tres puntos colega!) edo “Ranma 1/2”, non Ranma izeneko mutila, sorginkeria baten ondorioz, ur hotzetan bustitzean neska bihurtzen den.

Azkenik, eta Miyazaki-rekiko dudan miresmena azpimarratzeko, “Sherlock Holmes” txakur detektibearen abenturak ere gogora ekarri nahi nituzke. Orain dela gutxi, serie osoa dvd-an erosteko aukera izan nuen, baina ez naiz ikusten ausartu. Txikitan oso gustuko nuen seriea eta orain ikustekotan niretzako duen xarma galduko duenaren beldurrez apalategian gordeta dago.

Bateadores, Dr Slump, Doraemon, Caballeros del Zodiaco, Heidi, Willy fog, Comando G, Ulises, Sailor Moon, Mazinger Z… guztiei buruz ezin hitz egin! Eta hau guztia gogoratuta, beharbada telebista aurrean denbora gehiegi ematen genuela etorri zait burura.